7.

KRAV 7.1 Generelt 7.1.1. Hvis førerrummet er uden tag, skal føreren have en form for særlig beskyttelse mod stærk vind, pludselig støvforekomst, stærk regn osv. 7.2. Masser og dimensioner 7.2.1. Køretøjerne skal opfylde forskrifterne i bilag 11. 7.2.2. Passagerrum 7.2.2.1. Det samlede areal S0, der er til rådighed for passagererne, beregnes ved fra køretøjets samlede gulvareal at fratrække: 7.2.2.1.1. arealet af førerrummet 7.2.2.1.2. arealet af trin ved døre og areal af alle andre trin med en dybde mindre end 300 mm, samt det areal, der passeres af døren og dennes mekanisme, når den betjenes 7.2.2.1.3. arealet af alle dele, hvorover den lodrette højde er mindre end 1 350 mm, målt fra gulvet, idet der ses bort fra tilladte indragende dele, jf. punkt 7.7.8.6.3 og 7.7.8.6.4 i dette bilag. For køretøjer i kategori A eller B kan dette mål nedsættes til 1 200 mm. 7.2.2.1.4. arealet af enhver del af køretøjet, som passagerne ikke har adgang til, jf. punkt 7.9.4 i dette bilag 7.2.2.1.5. ethvert areal, der udelukkende er forbeholdt transport af gods eller bagage, og som passagerer ikke har adgang til 7.2.2.1.6. det areal, der er nødvendigt for at give arbejdsrum ved udskænkningssteder 7.2.2.1.7. det gulvareal, der optages af eventuelle trapper, halvtrapper, forbindelsestrapper eller arealet af eventuelle trin i køretøjet. 7.2.2.2. Gulvarealet S1, der er til rådighed for stående passagerer (kun for køretøjer i kategori A, gruppe I og II, hvor befordring af stående passagerer er tilladt), beregnes ved fra S0 at trække: 7.2.2.2.1. arealet af alle dele af gulvet, hvis hældning overstiger de tilladte maksimumsværdier i punkt 7.7.6 i dette bilag 7.2.2.2.2. arealet af alle dele, der ikke er tilgængelige for en stående passager, når alle sæder er optaget, bortset fra klapsæder 7.2.2.2.3. arealet af alle dele, hvor frihøjden over gulvet er mindre end højden i gangen, jf. punkt 7.7.5.1 i dette bilag (håndgreb skal ikke tages i betragtning i denne forbindelse) 7.2.2.2.4. arealet foran et lodret tværplan gennem centrum af førersædets sædeoverflade (i sædets bageste position) 7.2.2.2.5. arealet 300 mm foran alle sæder undtagen klapsæder, medmindre der er tale om et sidevendt sæde, i hvilket tilfælde dette mål kan nedsættes til 225 mm. Med hensyn til variable sædearrangementer henvises der for alle sæder, når de anses for at være i brug, til punkt 7.2.2.4 ovenfor 7.2.2.2.6. ethvert areal, som ikke er udelukket fra bestemmelserne i punkt 7.2.2.2.1 -7.2.2.2.5, og som ikke kan rumme et rektangel på 400 mm × 300 mm 7.2.2.2.7. i køretøjer af gruppe II, det areal, hvor det ikke er tilladt at stå 7.2.2.2.8. i dobbeltdækkerbusser, alle arealer på det øverste dæk 7.2.2.2.9. arealet af kørestolspladsen(erne), når den (de) anses for at være optaget af kørestolsbrugeren(erne), jf. punkt 7.2.2.4 ovenfor 7.2.2.2.10. arealet af enhver kørestolsplads, der er afsat udelukkende til anvendelse af kørestolsbrugere. 7.2.2.3. Antallet af siddepladser (P) bortset fra klapsæder i køretøjet skal være i overensstemmelse med kravene i punkt 7.7.8 nedenfor. Er køretøjet i gruppe I eller II eller kategori A, skal antallet af siddepladser på hvert dæk være mindst lig det antal kvadratmeter gulvareal, der er til rådighed for passagerer og eventuelt personale på det pågældende dæk, rundet ned til nærmeste hele tal. Dette tal kan for gruppe I-køretøjer bortset fra det øverste dæk nedsættes med 10 %. 7.2.2.4. Hvis køretøjet er indrettet til et varierende antal siddepladser, skal det areal, der er til rådighed for stående passagerer (S1) og bestemmelserne i punkt 3.3.1 i bilag 11 fastlægges for hver af følgende betingelser, afhængigt af hvad der gælder: 7.2.2.4.1. med alle mulige sæder optaget og det resterende område til stående passagerer og, hvis der er plads tilovers, med alle kørestolspladser optaget 7.2.2.4.2. med alle mulige ståpladser optaget og de resterende sæder, som er beregnet til siddende passagerer, og, hvis der er plads tilovers, med alle kørestolspladser optaget 7.2.2.4.3. med alle mulige kørestolspladser optaget og det resterende område til stående passagerer og med de resterende sæder optaget. 7.2.3. Skiltning i køretøjer 7.2.3.1. Der skal på førerens område på et sted, som er klart synligt for føreren, være afsat plads til den skiltning, der er angivet i punkt 3.3 i bilag 11, med: 7.2.3.1.1. det maksimale antal siddende passagerer, køretøjet er beregnet til 7.2.3.1.2. det (eventuelle) maksimale antal stående passagerer, køretøjet er beregnet til 7.2.3.1.3. det (eventuelle) maksimale antal kørestole, køretøjet er beregnet til. 7.2.3.2. (Reserveret) 7.2.3.3. (Reserveret) 7.3. Forebyggelse af ulykker 7.3.1. Hvis et køretøjs motorrum er placeret bag førerrummet, må motoren ikke kunne startes fra førerpladsen, når den primære motorhjelm i køretøjets bagende er åben, såfremt denne giver direkte adgang til dele, som udgør en fare, når motoren kører (f.eks. remskiven). 7.4. Stabilitetsprøve 7.4.1. Køretøjets stabilitet skal være tilstrækkelig til at sikre, at det punkt, hvor væltning finder sted, ikke overskrides, når den flade, som køretøjet står på, bringes til at hælde først til den ene side og dernæst til den anden i en vinkel på 28 grader fra vandret. 7.4.2. Ved udførelse af ovenstående prøve skal køretøjet være med masse i køreklar stand som beskrevet i punkt 2.18 i dette regulativ med følgende tillæg: 7.4.2.1. Der anbringes en vægt lig med Q (som angivet i punkt 3.2.3.2.1 i bilag 11) på hvert passagersæde (på øverste dæk kun i tilfælde af dobbeltdækkerbusser). Hvis en enkeltdækkerbus er beregnet til stående passagerer eller et ikke-siddende personalemedlem, skal tyngdepunktet for belastningerne Q eller 75 kg, som repræsenterer dem, fordeles ligeligt i området for henholdsvis stående passagerer eller personale i en højde på 875 mm. Hvis en dobbeltdækkerbus er beregnet til et ikke-siddende personalemedlem, skal tyngdepunktet af den masse på 75 kg, der repræsenterer medlemmet af personalet, være anbragt i gangen på det øverste dæk i en højde af 875 mm. Hvis et køretøj er konstrueret til at medføre bagage på taget, skal en ligelig fordelt masse (BX) mindst svarende til den masse, der er angivet af fabrikanten i henhold til punkt 3.2.3.2.1 i bilag 11, der repræsenterer sådan bagage, fastgøres på taget. De øvrige bagagerum må ikke indeholde nogen bagage. 7.4.2.2. Hvis køretøjet er indrettet til et varierende antal siddepladser og ståpladser eller er indrettet til en eller flere kørestole, skal de i punkt 7.4.2.1 ovenfor omhandlede vægte i ethvert areal af passagerrummet, hvor en sådan variation forekommer, være højere end: a) massen af antallet af siddende passagerer, som kan befinde sig på arealet, herunder massen af aftagelige sæder eller b) massen af antallet af stående passagerer, som kan befinde sig på arealet eller c) massen af kørestole og kørestolsbrugere, der kan befinde sig på arealet, hver med en samlet masse på 250 kg, placeret 500 mm over gulvet midt i hvert kørestolsareal eller d) massen af siddende passagerer, stående passagerer og kørestolsbrugere og enhver kombination heraf, som kan befinde sig på arealet. 7.4.3. Højden af eventuelle forhøjninger, der anvendes til at forhindre, at køretøjets hjul glider sidelæns på prøvestanden, må ikke være over to tredjedele af afstanden mellem den flade, hvorpå køretøjet står, før det vippes, og den del af fælgen, der er nærmest overfladen, når køretøjet er lastet i overensstemmelse med punkt 7.4.2 ovenfor. 7.4.4. Under prøvningen må ingen dele af køretøjet, som ikke er beregnet til at komme i berøring med hinanden, gøre dette, og ingen del må blive beskadiget eller komme ud af normal stilling. 7.4.5. Alternativt kan det ved beregning godtgøres, at køretøjet ikke vil vælte under de i punkt 7.4.1 og 7.4.2 ovenfor beskrevne betingelser. Ved en sådan beregning skal følgende parametre indgå: 7.4.5.1. masser og dimensioner 7.4.5.2. tyngdepunktets højde 7.4.5.3. fjedrenes stivhed 7.4.5.4. dækkenes lodrette og vandrette stivhed 7.4.5.5. egenskaberne af reguleringen af lufttrykket i luftfjedre 7.4.5.6. momentcenterets placering 7.4.5.7. karosseriets vridningsstivhed. Beregningsmetoden er beskrevet i tillægget til dette bilag. 7.5. Brandsikring 7.5.1. Motorrum 7.5.1.1. I motorrummet må ikke være anvendt brændbart lyddæmpningsmateriale, materiale, der kan opsuge brændstof, smøremidler, eller andet brændbart materiale, medmindre dette er dækket af uigennemtrængelig plade. 7.5.1.2. Gennem passende udformning af motorrummet eller gennem drænhuller skal det så vidt muligt sikres, at der ikke kan samle sig brændstof, smøremidler eller andet brændbart materiale i nogen del af motorrummet. 7.5.1.3. Mellem motorrummet eller andre varmekilder og resten af køretøjet skal der være en varmebestandig skillevæg (andre varmekilder kan være anordninger til optagelse af energi ved kørsel ned ad lange bakker, f.eks. en påløbsbremse eller anordning til indvendig opvarmning, dog ikke anordninger, der fungerer ved cirkulation af varmt vand). Alle ophæng, klemmer, pakninger m.m. i forbindelse med skillevæggen skal være brandsikre. 7.5.1.4. Passagerrummet kan være forsynet med varmeapparater, der ikke fungerer ved hjælp af varmt vand, såfremt de er indesluttet i et materiale, der er bestandigt mod den varme, apparatet danner, ikke udsender giftige dampe og er placeret således, at passagerer ikke let kan komme i berøring med nogen varme overflader. 7.5.1.5. I køretøjer, hvor der er placeret en forbrændingsmotor eller et anlæg til opvarmning ved forbrænding bag førerrummet, skal rummet være udstyret med et alarmsystem, der både giver føreren et akustisk og et visuelt signal og aktiverer havariblinket, hvis temperaturen i motorrummet eller ethvert andet rum, hvor et anlæg til opvarmning ved forbrænding er placeret, bliver for høj. Foruden alarmsystemet skal køretøjer i gruppe I, II og III være udstyret med et brandbekæmpelsessystem i motorrummet og ethvert andet rum, hvor et anlæg til opvarmning ved forbrænding er placeret. Køretøjer i kategori A og B kan være udstyret med et brandbekæmpelsessystem i motorrummet og ethvert andet rum, hvor et anlæg til opvarmning ved forbrænding er placeret. 7.5.1.5.1. Hvis alarmsystemet og brandslukningsanlægget er monteret skal de aktiveres automatisk via et branddetekteringssystem. Detekteringssystemet skal være således konstrueret, at det kan detektere en temperatur, der er højere end temperaturen ved normal drift, i motorrummet og ethvert rum, hvor der er placeret en anlæg til opvarmning ved forbrænding, 7.5.1.5.2. Forskrifterne i punkt 7.5.1.5.1 ovenfor anses for at være opfyldt, hvis følgende områder i motorrummet og ethvert rum, hvor der er placeret et anlæg til opvarmning ved forbrænding, overvåges med hensyn til for høj temperatur: 7.5.1.5.2.1. områder, hvor brændbare væsker (flydende eller gasformige) kan komme i berøring med eksponerede komponenter, f.eks. trykladeren eller udstødningssystemet, herunder komponenter monteret på motoren, hvis driftstemperatur er lig med eller større end den brændbare væskes antændelsestemperatur (flydende eller gasformig) 7.5.1.5.2.2. områder, hvor brændbare væsker (flydende eller gasformige) kan komme i berøring med afskærmede komponenter, f.eks. en selvstændig opvarmningsanordning, hvis driftstemperatur er lig med eller større end den brændbare væskes antændelsestemperatur (flydende eller gasformig), og 7.5.1.5.2.3. områder, hvor brændbare væsker (flydende eller gasformige) kan komme i berøring med komponenter, f.eks. generatoren, hvis temperatur ved svigt kan nå op på eller overstige den brændbare væskes antændelsestemperatur (flydende eller gasformig). 7.5.1.5.3. Alarmsystemet og brandbekæmpelsessystemet skal sættes i funktion, når motorens startanordning betjenes, og forblive i funktion, indtil motorens stopanordning betjenes, uanset køretøjets position. De kan forblive i drift efter slukning af tændingen eller køretøjets hovedkontakt, alt efter hvad det er relevant. Alarmsystemet skal forblive i funktion, når anlægget til opvarmning ved forbrænding er i drift. 7.5.1.5.4. Monteringen af brandbekæmpelsessystemet skal opfylde følgende krav: 7.5.1.5.4.1. Brandbekæmpelsessystemet skal være monteret i overensstemmelse med systemfabrikantens monteringsvejledning. 7.5.1.5.4.2. En analyse skal gennemføres før monteringen med henblik på at bestemme placeringssted og retning for udledningsstederne for brandbekæmpelsesmiddel (f.eks. dyser, slukningsmiddelgeneratorer, udledningsrør for slukningsmiddel eller andre distributionspunkter). Potentielle brandfarer i motorrummet eller ethvert andet rum, hvor et anlæg til opvarmning ved forbrænding er placeret, skal identificeres, og udledningsstedet(-erne) placeres på en sådan måde, at brandbekæmpelsesmidlet fordeles, således at brandfaren(-erne) er dækket, når systemet aktiveres. Sprøjtemønstret og retningen for udledningsstederne såvel som udledningsafstanden, skal være således, at det sikres, at de identificerede brandfarer er dækket. Det skal sikres, at systemet fungerer korrekt uanset køretøjets position. Analysen af brandfarer skal som minimum tage hensyn til følgende komponenter: a) de komponenter, hvis overflade kan nå op på temperaturer over selvantændelsestemperaturen for væsker, gasser eller stoffer, der er til stede i rummet b) elektriske komponenter og kabler med strøm og spænding, som er høj nok til, at antændelse kan finde sted c) slanger og beholdere med brandfarlig væske eller gas (navnlig hvis disse er under tryk). Analysen skal være fuldt ud dokumenteret. 7.5.1.5.4.3. Brandbekæmpelsessystemet skal være skaleret ud fra det prøvede system på basis af det samlede bruttorumfang for de rum, hvor motor og anlæg til opvarmning ved forbrænding er placeret, og hvor systemet skal monteres. Ved måling af motorrummet og rummene til anlæg til opvarmning ved forbrænding måles bruttorumfanget af disse rum, dvs. at rumfanget af motoren og dens komponenter ikke må fratrækkes. Skaleringen af systemet omfatter massen af brandbekæmpelsesmidlet, alle udledningssteder og massen af den eventuelle drivgasbeholder. Systemets tryk skal være det samme som i det prøvede system. Hvis systemet omfatter et udledningsrør for slukningsmidlet, skal længden af røret skaleres uden dyser. Det er acceptabelt, hvis brandbekæmpelsessystemet har mere slukningsmiddel og/eller flere udledningssteder og/eller et længere udledningsrør for slukningsmiddel og/eller mere drivgas end krævet i henhold til skaleringsmodellerne nedenfor. Hvis bruttorumfanget af motorrummet og rummene til anlæg til opvarmning ved forbrænding overstiger 4 m3, skal brandbekæmpelsessystemet opskaleres med følgende skaleringsfaktor som beregnet i (1) nedenfor. Hvis bruttorumfanget er mindre end 4 m3, er det tilladt at nedskalere brandbekæmpelsessystemet med skaleringsfaktoren (2) nedenfor. Sx betegner skaleringsfaktoren, og x betegner det samlede bruttorumfang inklusive motorrum rum til anlæg til opvarmning ved forbrænding [m3].



Sx = 0,1 · x + 0,6 (1) Sx = 0,15 · x + 0,4 (2) Hvis brandbekæmpelsessystemet har mere end ét udledningssted, kan det skalerede antal dyser eller andre udledningssteder afrundes til nærmeste hele tal. 7.5.2. Elektrisk udstyr og elektriske ledninger 7.5.2.1. Alle ledninger skal være godt isolerede, og alle ledninger og alt elektrisk udstyr skal kunne modstå de temperatur- og fugtighedsforhold, de udsættes for. I motorrummet skal der lægges særlig vægt på deres temperaturbestandighed og eventuelle skadelige stoffer. 7.5.2.2. Ledningerne i et elektrisk kredsløb må ikke føre stærkere strøm end den, deres installationsform og den højeste omgivende temperatur berettiger til. 7.5.2.3. Elektriske kredsløb, som fører strøm til andet udstyr end starter, tændingskreds (gnisttænding), gløderør, motorstopanordning, ladekreds og batteriets stelforbindelse, skal indeholde en sikring eller afbryder. Kredsløb, der leverer strøm til andet udstyr, kan dog være beskyttet af en fælles sikring eller fælles afbryder, hvis deres samlede nominelle kapacitet ikke overstiger en sikrings eller en afbryders kapacitet. I tilfælde af multipleksing skal fabrikanten angive alle relevante tekniske oplysninger på anmodning af den tekniske tjeneste, der er ansvarlig for gennemførelse af prøvningen. 7.5.2.4. Alle ledninger skal være godt beskyttet og sikkert fastholdt i en position, hvor de ikke kan udsættes for skære-, skrabe- eller skureskader. 7.5.2.5. Er spændingen i et eller flere af køretøjets elektriske kredsløb over 100 volt (kvadratisk middelværdi — rms), skal de af elforsyningens poler, som ikke har stelforbindelse, være forbundet med en håndbetjent ledningsadskiller, der skal være anbragt inde i køretøjet på et for føreren let tilgængeligt sted og kunne frakoble alle sådanne kredsløb fra hovedforsyningsnettet, dog uden at kunne frakoble elektriske kredsløb, som forsyner køretøjets påbudte udvendige belysning. Dette gælder dog ikke højspændingsstartkredsløb eller selvstændige kredse i køretøjets aggregater. 7.5.2.6. Elektriske ledninger skal være placeret således, at de ikke kan komme i berøring med brændstofledninger eller dele af udstødningssystemet eller kan blive udsat for kraftig varme, medmindre der er sørget for særlig isolering og beskyttelse som for eksempel af en elektromagnetisk betjent ventil i udstødningssystemet. 7.5.3. Batterier 7.5.3.1. Alle batterier skal være forsvarligt fastgjort og let tilgængelige. 7.5.3.2. Batterirummet skal være adskilt fra passagerrummet og førerrummet og have udluftning til det fri. 7.5.3.3. Batteripolerne skal være beskyttet mod kortslutning. 7.5.4. Ildslukkere og førstehjælpsudstyr 7.5.4.1. Der skal være afsat plads til en eller flere ildslukkere, heraf én ved førerpladsen. I køretøjer i kategori A eller B skal pladsen for hver påbudt ildslukker være på mindst 8 dm3 og i gruppe I, II eller III på mindst 15 dm3. Hvis der er tale om en dobbeltdækkerbus, skal der afsættes yderligere plads til ildslukkere på det øverste dæk. 7.5.4.2. Der skal være afsat plads til anbringelse af en eller flere førstehjælpskasser. Arealet hertil skal være mindst 7 dm3 med en mindste dimension på 80 mm. 7.5.4.3. Ildslukkere og førstehjælpsudstyr kan være beskyttet mod tyveri og hærværk ved f.eks. at være anbragt i et indvendigt skab eller bag glas, som skal knuses, forudsat at de pågældende deles placering er tydeligt afmærket, og at der er sørget for, at de let kan udtages i nødsituationer. 7.5.5. Materialer Brændbare materialer må ikke forefindes inden for en afstand af 100 mm fra udstødningssystemets komponenter, elektrisk højspændingsudstyr eller nogen anden væsentlig varmekilde, medmindre det pågældende materiale er effektivt afskærmet. Om nødvendigt skal der sørges for afskærmning, der forhindrer fedt eller andre brændbare materialer i at komme i berøring med udstødningssystemet eller anden varmekilde af betydning. I dette punkt forstås ved brændbare materialer sådanne, der ikke er beregnet til at modstå de temperaturer, der må forventes at optræde det pågældende sted. 7.5.6. Branddetektering 7.5.6.1. Køretøjer skal udstyres med et alarmsystem, som enten detekterer høje temperaturer eller røg i toiletrum, førernes sovekupéer og andre separate rum. 7.5.6.2. Ved en sådan detektering skal det i punkt 7.5.6.1 nævnte system afgive både et akustisk og et visuelt signal til føreren i førerrummet og aktivere havariblinket. 7.5.6.3. Alarmsystemet skal som minimum sættes i funktion, når motorens startanordning betjenes, og forblive i funktion, indtil motorens stopanordning betjenes, uanset køretøjets position. 7.6. Udgange 7.6.1. Antal udgange 7.6.1.1. Et køretøj skal have mindst to udgange, som enten er to udstigningsdøre eller en udstigningsdør og en nødudgangsdør. Hver dobbeltdækkerbus skal have to døre på det nederste dæk (se også punkt 7.6.2.3 nedenfor). Der kræves mindst følgende antal udstigningsdøre:



Antal passagerer Mindste antal udstigningsdøre Gruppe I og kategori A Gruppe II Gruppe III og kategori B 9-45 1 1 1 46-70 2 1 1 71-100 3 (2 for dobbeltdækkerbusser) 2 1 > 100 4 3 1 7.6.1.2. I hver stiv sektion af en ledbus skal der være mindst én udstigningsdør, i forreste sektion af en ledbus i gruppe I dog mindst to udstigningsdøre. 7.6.1.3. For så vidt angår dette krav anses maskinelt betjente udstigningsdøre ikke for at være nødudgangsdøre, medmindre de let kan åbnes manuelt, når den i punkt 7.6.5.1 nedenfor beskrevne betjeningsanordning om nødvendigt er blevet aktiveret. 7.6.1.4. Antallet af nødudgange skal mindst være sådan, at det samlede antal udgange i et separat rum er som følger:



Antal passagerer og personalemedlemmer i hvert rum eller dæk Samlet mindste antal udgange 1-8 2 9-16 3 17-30 4 31-45 5 46-60 6 61-75 7 76-90 8 91-110 9 111-130 10 > 130 11 Antallet af udgange for hvert dæk (for dobbeltdækkerbusser) og hver enkel afdeling bestemmes separat. Toilet- og køkkenrum anses ikke for separate rum med henblik på fastlæggelse af antal nødudgange. Nødudgangslemme kan kun tælle som én af ovennævnte antal nødudgange. 7.6.1.5. Hver stiv sektion af en ledbus betragtes som et særskilt køretøj med henblik på bestemmelse af mindste tilladte antal udgange og disses placering, bortset fra punkt 7.6.2.4 nedenfor. Forbindelsespassager mellem sektioner anses ikke for at udgøre en nødudgang. Toilet- og køkkenrum anses ikke for separate rum med henblik på fastlæggelse af antal nødudgange. Antallet af passagerer fastsættes for hver stiv sektion. Det plan, der indeholder den horisontale akse af »hængslet« mellem køretøjets forbundne stive sektioner, og som er vinkelret på køretøjets længdeakse, når dette kører lige ud, anses for at udgøre grænsen mellem to sektioner. 7.6.1.6. En dobbelt udstigningsdør tæller som to udstigningsdøre og et dobbelt eller flerfaget vindue som to nødudgangsvinduer. 7.6.1.7. Hvis der fra førerrummet ikke er adgang til passagerrummet gennem en gang, der muliggør følgende: a) den forreste del af det cylindriske kontrolmål som omhandlet i bilag 4, figur 6, kan som minimum nå det lodrette tværplan tangentielt med det forreste punkt på førersædets ryglæn, når dette er i bageste position, og b) fra dette plan kan den i bilag 4, figur 7, viste måleplade flyttes fra kontaktpunktet med det cylindriske kontrolmål, indtil den som minimum når det lodrette tværplan tangentielt med det forreste punkt på førersædets sædehynde, skal kravene i punkt 7.6.1.7.1-7.6.1.7.5 nedenfor være opfyldt: 7.6.1.7.1. Førerrummet skal have to udgange, som ikke begge må være i samme sidevæg. Når en af disse udgange er et vindue, skal dette have et areal på mindst 400 000 mm2, der skal kunne indskrives et rektangel med målene 500 mm × 700 mm i dette areal, og det skal opfylde kravene til nødudgangsvinduer i punkt 7.6.8 nedenfor. 7.6.1.7.2. Det kan tillades, at der ved siden af førersædet er et eller to sæder til yderligere personer. I så fald skal begge de i punkt 7.6.1.7.1 ovenfor nævnte udgange være døre. Førerdøren accepteres som nødudgangsdør for personer på disse sæder, hvis det er muligt at tage et kontrolmål fra sædet ud af køretøjet gennem førerdøren (se bilag 4, figur 27). Kontrol af adgangen til førerdøren skal opfylde forskrifterne i punkt 7.7.3.2 nedenfor og foretages ved hjælp af kontrolmålet på 600 × 400 mm, som beskrevet i punkt 7.7.3.3 nedenfor. Udstigningsdøren skal befinde sig i den side af køretøjet, der er modsat siden med førerdøren, og accepteres som nødudgangsdør for føreren. 7.6.1.7.3. Punkt 7.6.3-7.6.7, 7.7.1, 7.7.2 og 7.7.7 i dette bilag finder ikke anvendelse på førerrummets udgange som omhandlet i punkt 7.6.1.7.1 og 7.6.1.7.2 ovenfor. 7.6.1.7.4. Under de omstændigheder, der er beskrevet i punkt 7.6.1.7.1 og 7.6.1.7.2 ovenfor, tæller førerens udgange og udgange for passagerer ved siden af førersædet ikke som en af de i punkt 7.6.1.1 til 7.6.1.2 ovenfor krævede døre, og ej heller som en af de nødudgange, der kræves i henhold til punkt 7.6.1.4 i dette bilag for eventuelle yderligere passagerrum. 7.6.1.7.5. Der kan monteres indtil fem ekstra sæder i et rum, hvori førerrummet indgår, og eventuelle sæder ved siden af førersædet indgår, forudsat at de ekstra sæder og den til disse sæder afsatte plads opfylder alle krav i dette regulativ, og at mindst en af de i punkt 7.6.1.4 ovenfor krævede nødudgangsdøre, som giver adgang til passagerrummet, opfylder kravene for nødudgangsdøre i punkt 7.6.3.1.2 i dette bilag. 7.6.1.8. Hvis førerrummet er tilgængeligt fra passagerrummet via en gang, som opfylder kravene i litra a) og b) i punkt 7.6.1.7 ovenfor, og såfremt eventuelle sæder ved siden af dette er tilgængelige fra samme passagerrum via en gang, som opfylder en af betingelserne i punkt 7.7.5.1.1 i dette bilag, kræves der ingen udgang til det fri fra førerrummet. 7.6.1.9. Hvis køretøjer i kategori A eller B under de omstændigheder, der er beskrevet i punkt 7.6.1.8 ovenfor, har en førerdør, kan den tælle som nødudgangsdør for passagererne, forudsat: 7.6.1.9.1. at førerdøren opfylder kravene til nødudgangsdørens dimensioner i punkt 7.6.3.1.2 i dette bilag 7.6.1.9.2. at førerdøren opfylder forskrifterne i punkt 7.6.1.7.2 ovenfor 7.6.1.9.3. at der fra den plads, der er afsat til førersædet, er adgang til hovedpassagerrummet gennem en egnet passage; et sådant krav anses for opfyldt, hvis det kontrolmål, der er beskrevet i punkt 7.7.5.1 nedenfor, uden hindringer kan bevæges fra gangen, indtil kontrolmålets forende når frem til det lodrette plan, der er tangentielt til forreste punkt på førersædet (som befinder sig i bageste punkt i længderetningen), og hvis det i punkt 7.7.3.3 nedenfor beskrevne kontrolmål kan bevæges fra dette plan til nødudgangsdøren i den retning, der er fastsat i pågældende punkt (se bilag 4, figur 28) med sæde og rat indstillet i deres midterpositioner. 7.6.1.10. Punkt 7.6.1.8 og 7.6.1.9 ovenfor udelukker ikke, at der forefindes en dør eller anden barriere mellem førersædet og passagerrummet, forudsat at denne barriere i nødsituationer hurtigt kan udløses af føreren. En førerdør i et rum, der er beskyttet af en sådan barriere, tæller ikke som udgang for passagerer. 7.6.1.11. Køretøjer i gruppe II og III og kategori B skal ud over nødudgangsdøre og -vinduer være udstyret med nødudgangsluger. Hvis der er tale om dobbeltdækkerbusser, skal disse nødudgangslemme udelukkende være monteret i taget på øverste dæk. Der skal som minimum være følgende antal nødudgangslemme:



Antal passagerer (på øverste dæk for dobbeltdækkerbusser) Mindste antal nødudgangslemme Ikke over 30 l Over 30 2 Med undtagelse af punkt 7.6.1.12 kan nødudgangslemme også monteres på køretøjer i gruppe I og kategori A. Der må ikke være monteret nødudgangslemme i taget på en trolleybus. 7.6.1.12. Der må ikke monteres nødudgangslemme på steder, hvor der er monteret tekniske komponenter, som udgør en mulig fare for passagerer, der benytter nødudgangslemmen (f.eks. højspændingssystemer, systemer, der indeholder farlige væsker og/eller gas osv.). 7.6.1.13. Hver forbindelsestrappe skal regnes som en udgang fra øverste dæk i en dobbeltdækkerbus. 7.6.1.14. Alle personer på nederste dæk i en dobbeltdækkerbus skal i nødsituationer kunne komme ud af køretøjet uden at skulle op på øverste dæk. 7.6.1.15. Gangen på øverste dæk i en dobbeltdækkerebus skal med en eller flere forbindelsestrapper være forbundet med adgangspassagen til en udstigningsdør eller til gangen på nederste dæk i en afstand af højst 3 m fra en udstigningsdør. 7.6.1.15.1. Hvis der i køretøjer i gruppe I medføres flere end 50 passagerer på øverste dæk, skal der mindst være halvanden trappe. 7.6.1.15.2. Hvis der i køretøjer i gruppe II og III medføres flere end 30 passagerer på øverste dæk, skal der mindst være halvanden trappe. 7.6.1.16. Hvis der er tale om et køretøj uden tag, skal udgangene på et dæk uden tag være således, at de opfylder de forskrifter, der ikke er uforenelige med fraværet af et tag. 7.6.1.17. Hvis der i køretøjer i kategori A eller B er en dør i den modsatte side i forhold til førerdøren, kan denne tælle som en af de påkrævede passagerudgange, forudsat: 7.6.1.17.1. at der ikke er mere end ét passagersæde ved siden af førerrummet, og 7.6.1.17.2. den opfylder bestemmelserne i punkt 7.6.1.9 ovenfor. 7.6.2. Placering af udgange 7.6.2.1. Køretøjer i gruppe I, II og III skal opfylde følgende krav: 7.6.2.1.1. Udstigningsdøren(e) skal være placeret på den side af køretøjet, der er nærmest vejkanten, svarende til den trafikretning, som køretøjet er konstrueret til, og som angivet af fabrikanten i meddelelsesformularen i bilag 1, del I, tillæg 1, punkt 2.8, til dette regulativ. Mindst én af dem skal være i køretøjets forreste halvdel. Dette udelukker ikke: 7.6.2.1.1.1. en specialkonstrueret dør i bagenden eller siden af et køretøj til brug for kørestolsbrugere i stedet for en udstigningsdør, eller 7.6.2.1.1.2. en ekstra dør i køretøjets bagende, først og fremmest til lastning/losning af varer eller bagage, men også til brug for passagerer, hvis omstændighederne kræver det, eller 7.6.2.1.1.3. en eller flere ekstra udstigningsdøre i den modsatte side af køretøjet, hvis der er tale om køretøjer, der er konstrueret til brug under forhold, der kræver passagerindstigning eller -udstigning i begge sider af køretøjet. Således udstyrede køretøjer skal have betjeningsanordninger, som giver føreren mulighed for at forhindre normal betjening af døre, som midlertidigt ikke er i brug. 7.6.2.2. Køretøjer i kategori A og B skal opfylde følgende krav: 7.6.2.2.1. Udstigningsdøren(e) skal være placeret på den side af køretøjet, der er nærmest vejkanten, svarende til den trafikretning, som køretøjet er konstrueret til og som angivet af fabrikanten i meddelelsesformularen i bilag 1, del I, tillæg 1, punkt 2.8, til dette regulativ. 7.6.2.2.2. Udgangene skal være placeret således, at der er mindst én udgang på hver side af køretøjet. 7.6.2.2.3. Der skal være mindst én udgang i forreste og én i bageste halvdel af passagerrummet. 7.6.2.3. Hvis passagerrummet har et areal S0, som er lig med eller større end 10 m2, skal to af de døre, der er henvist til i punkt 7.6.1.1 ovenfor være således adskilt, at afstanden mellem de lodrette tværplaner gennem deres flademidtpunkt ikke er mindre end: 7.6.2.3.1. Hvis der er tale om en enkeltdækkerbus, 40 % af passagerrummets samlede længde målt parallelt med køretøjets længdeakse. Hvis der er tale om en ledbus, er dette krav opfyldt, hvis to døre i de forskellige sektioner er adskilt, således at afstanden mellem dørene ikke er mindre end 40 % af den samlede længde af kombinationen af passagerrum (alle sektioner). Er en af disse to døre del af en dobbeltdør, måles afstanden mellem de to døre, der er længst fra hinanden. 7.6.2.3.2. Hvis der er tale om en dobbeltdækkerbus, skal to af de døre, hvortil der er henvist i punkt 7.6.1.1 ovenfor, være således adskilt, at afstanden mellem de lodrette tværplaner gennem deres flademidtpunkt ikke er mindre end enten 25 % af køretøjets udvendige længde eller 40 % af den samlede længde af passagerrummet på nederste dæk; dette gælder ikke, hvis de to døre befinder sig på hver sin side af køretøjet. Er en af disse to døre del af en dobbeltdør, måles afstanden mellem de to døre, der er længst fra hinanden. 7.6.2.4. Udgangene (på hvert dæk, hvis der er tale om en dobbeltdækkerbus) skal placeres således, at antallet i hver af køretøjets to sider i det væsentlige er det samme. (Dette indebærer ikke, at det er nødvendigt at tilvejebringe yderligere udgange ud over det antal, der er angivet i punkt 7.6.1 ovenfor). Eventuelle udgange ud over det påkrævede mindsteantal behøver ikke være ligeligt fordelt på de to sider. 7.6.2.5. Mindst én nødudgang skal være placeret enten i køretøjets forende eller bagende. 7.6.2.5.1. For køretøjer i gruppe I og kategori A, er kravene i punkt 7.6.2.5 ovenfor opfyldt, hvis der er monteret en nødudgangslem; eller, hvis punkt 7.6.1.12 finder anvendelse, er der monteret en yderligere udgang ud over de i punkt 7.6.1 ovenfor angivne udgange i hver side af køretøjet. 7.6.2.5.2. For dobbeltdækkerbusser finder kravene i punkt 7.6.2.5 ovenfor kun anvendelse på det øverste dæk. 7.6.2.6. Udgangene på samme side af køretøjet skal være hensigtsmæssigt adskilt langs passagerrummets længde. 7.6.2.7. Det tillades, at der forefindes en dør i køretøjets bagende, forudsat at den ikke er en udstigningsdør. 7.6.2.8. Påkrævede nødudgangslemme skal de være placeret som følger: a) er der kun én lem, skal den være placeret i køretøjets midterste tredjedel eller b) er der to lemme, skal deres indbyrdes afstand være mindst 2 m, målt mellem åbningernes nærmeste kanter langs en linje parallelt med køretøjets længdeakse. 7.6.3. Udgangenes mindstemål 7.6.3.1. Køretøjer i gruppe I, II eller III skal opfylde følgende krav: 7.6.3.1.1. En udstigningsdør skal have en åbning, der giver adgang i overensstemmelse med forskrifterne i punkt 7.7.1 i dette bilag. 7.6.3.1.2. En nødudgangsdør skal have en døråbning med en mindstehøjde på 1 450 mm og mindstebredde på 600 mm. 7.6.3.1.3. Et nødudgangsvindue skal have et areal på mindst 400 000 mm2. Arealet skal kunne indskrives i et rektangel på 500 × 700 mm. 7.6.3.1.4. Hvis et nødudgangsvindue er placeret i køretøjets bagende skal det enten opfylde kravene i punkt 7.6.3.1.3 ovenfor, eller det skal være muligt i dette nødudgangsvindues åbning at indskrive et rektangel med en højde på 350 mm og en bredde på 1 550 mm, idet dets hjørne må afrundes til en rundingsradius på højst 250 mm. 7.6.3.1.5. En nødudgangslem skal have en åbning med et areal på mindst 450 000 mm2. Et rektangel på 600 × 700 mm skal kunne indskrives i dette areal. 7.6.3.2. Køretøjer i kategori A eller B kan enten opfylde kravene i punkt 7.6.3.1 ovenfor (kategori A skal opfylde gruppe I-krav, og kategori B skal opfylde gruppe II- og gruppe III-krav) eller kravene i bilag 7, punkt 1.1. 7.6.4. Tekniske krav til alle udstigningsdøre 7.6.4.1. Udstigningsdørene skal let kunne åbnes indefra og udefra, når køretøjet holder stille (men ikke nødvendigvis når køretøjet er i bevægelse). Dette udelukker ikke, at døren kan låses udefra, forudsat at den altid kan åbnes indefra. 7.6.4.2. Betjeningsanordninger og anordninger til åbning udefra skal være placeret mellem 1 000 og 1 500 mm over jorden og må højst være 500 mm fra døren. I køretøjer i gruppe I, II og III skal betjeningsanordninger og anordninger til åbning af en nødudgangsdør indefra være placeret mellem 1 000 og 1 500 mm fra overfladen af gulvet eller det trin, der er nærmest betjeningsanordningen, og må højst være placeret 500 mm fra døren. Dette gælder ikke for betjeningsanordninger, som er placeret inden for førerens område. 7.6.4.3. Udelte, manuelt betjente udstigningsdøre, som åbner ved hængsler eller drejetappe, skal være monteret således, at de vil være tilbøjelige til at lukke, hvis den åbne dør kommer i berøring med en stillestående genstand, medens køretøjet bevæger sig fremefter. 7.6.4.4. Har en manuelt betjent udstigningsdør smæklås, skal denne være af totrinstypen. 7.6.4.5. Der må på indersiden af en udstigningsdør ikke være anordninger, der tjener til at dække de indvendige trin, når døren er lukket. Dog må der gerne, når døren er lukket, i trinbrætskakten befinde sig dørbetjeningsmekanisme og andet til dørens inderside fastgjort udstyr, som ikke danner en fortsættelse af gulvet, der kan benyttes af passagererne til at stå på. En sådan mekanisme og sådant udstyr må ikke udgøre en fare for passagerne. 7.6.4.6. Er det direkte udsyn ikke tilstrækkeligt, skal der være anordninger af optisk eller anden art, hvormed føreren fra førersædet kan opdage passagerer, som befinder sig i eller uden for køretøjet i umiddelbar nærhed af udstigningsdøre, der ikke er automatiske. For dobbeltdækkerbusser i gruppe I gælder dette krav også området inden for alle udstigningsdøre og de umiddelbare omgivelser af hver forbindelsestrappe på øverste dæk. For udstigningsdøre i bagenden af køretøjer med ikke over 22 passagerer anses dette krav for opfyldt, hvis føreren er i stand til at opdage en 1,3 m høj person, som står 1 m bag køretøjet. Kørespejle kan anvendes til opfyldelse af kravene i dette punkt, forudsat at kravene til det synsfelt, der er påkrævet for kørsel, stadig er opfyldt. Hvis der er tale om døre placeret bag ved ledsektionen på en ledbus, anses spejle ikke for at være en tilstrækkelig optisk anordning. 7.6.4.7. Døre, som åbner indad, samt deres mekanisme skal være således udformet, at deres bevægelse ikke under normal brug kan udsætte passagererne for skade. Om nødvendigt monteres passende beskyttelsesanordninger. 7.6.4.8. Udstigningsdøre, som er anbragt i nærheden af døre til toilet eller andre indre rum, skal være sikret mod utilsigtet åbning. Dette krav gælder dog ikke, hvis døren låses automatisk, når køretøjet bevæger sig med over 5 km/h. 7.6.4.9. For køretøjer med en kapacitet på ikke over 22 passagerer må fløjene af udstigningsdøre i køretøjets bagende ikke kunne åbne i en vinkel på over 115° eller under 85° og skal, når de er åbne, kunne fastholdes automatisk i denne position. Dog skal dette stop kunne tilsidesættes og døren åbnes ud over den nævnte vinkel, når det kan ske på sikker måde, for eksempel for at tillade bakning hen til en høj rampe eller at åbne dørene 270° for at give fri adgang til lastearealet bag køretøjet. 7.6.4.10. Udstigningsdøren må ikke i nogen åben stilling obstruere brugen af eller den påkrævede adgang til nogen obligatorisk udgang. 7.6.4.11. Hvis der forefindes et nattelåsesystem, gælder følgende: 7.6.4.11.1. Låsesystemet skal automatisk deaktiveres, når tændingskontakten er i positionen »ON«, eller 7.6.4.11.2. føreren advares om, at nattelåsesystemet fortsat er aktiveret for en eller flere dør(e), når tændingskontakten er i positionen »ON«. Det samme signal kan anvendes til mere end én dør. 7.6.5. Supplerende tekniske krav for maskinelt betjente udstigningsdøre 7.6.5.1. I nødsituationer skal alle maskinelt betjente udstigningsdøre, når køretøjet holder stille eller kører med en hastighed på højst 3 km/h, kunne åbnes indefra og, når de ikke er låst, kunne åbnes udefra ved hjælp af betjeningsanordninger, der, uanset om energitilførslen fungerer: 7.6.5.1.1. tilsidesætter alle andre dørbetjeningsanordninger 7.6.5.1.2. for indvendige betjeningsanordningers vedkommende, er anbragt på selve døren eller højst 300 mm fra denne i en højde af (undtagen indvendige betjeningsanordninger til den i bilag 8, punkt 3.9.1 omhandlede dør) mindst 1 000 mm over det første trin 7.6.5.1.3. er tydelige og let genkendelige for den, som nærmer sig døren eller står foran den, og som, hvis de supplerer de normale åbningsanordninger, skal være tydeligt mærket med henblik på brug i nødsituationer 7.6.5.1.4. kan betjenes af en enkelt person, som står umiddelbart foran døren 7.6.5.1.5. kan aktivere en startspærreanordning 7.6.5.1.6. får døren til at åbne sig så meget, at målepladen som defineret i punkt 7.7.1.1 nedenfor kan passere gennem senest 8 sekunder efter påvirkning af betjeningsanordningen, eller gør det muligt let at åbne døren så meget med hånden, at kontrolmålet som defineret i punkt 7.7.1.1 nedenfor kan passere gennem senest 8 sekunder efter påvirkning af betjeningsanordningen 7.6.5.1.7. kan være beskyttet af en anordning, som let kan fjernes eller knuses og således give adgang til nødbetjeningsanordningen; hvis nødbetjeningsanordningen tages i brug, eller beskyttelsen over den fjernes, skal det tilkendegives over for føreren ved både lydsignaler og visuelle signaler 7.6.5.1.8. skal være således konstrueret, at en førerbetjent dør, som ikke opfylder kravene i punkt 7.6.5.6.2 ovenfor, ikke vil lukke sig igen efter at være blevet åbnet ved hjælp af disse betjeningsanordninger, og disse er vendt tilbage til normal stilling, medmindre føreren aktiverer en lukkeanordning. 7.6.5.1.9. Dørenes indvendige betjeningsanordninger skal være deaktiveret, hvis køretøjet bevæger sig med en hastighed på over 3 km/h. Dette krav kan også anvendes på udvendige betjeningsanordninger. 7.6.5.2. Der kan installeres en anordning, hvormed føreren fra førersædet sætter de udvendige nødbetjeningsanordninger ud af funktion for at låse udstigningsdørene udefra. De udvendige nødbetjeningsanordninger skal i så fald automatisk reaktiveres, enten når motoren startes, eller inden køretøjet når op på en hastighed af 20 km/h. Derefter skal de udvendige nødbetjeningsanordninger ikke kunne sættes ud af funktion automatisk, men kun ved indgreb fra førerens side. 7.6.5.3. Udstigningsdøre, der betjenes af føreren, skal kunne betjenes fra førersædet ved hjælp af anordninger, som, medmindre de aktiveres med fødderne, er klart og tydeligt mærket. 7.6.5.4. Automatiske udstigningsdøre skal udløse et visuelt kontrolsignal, som er klart synligt for føreren under alle normale belysningsforhold, når han sidder i normal kørestilling, og som advarer ham om, at døren ikke er helt lukket. Dette kontrolsignal skal fungere, når dørens stive del befinder sig mellem helt åben stilling og et punkt 30 mm fra helt lukket stilling. Et enkelt kontrolsignal kan betjene en eller flere døre. Dog benyttes ikke kontrolsignal for forreste udstigningsdøre, som ikke opfylder kravene i punkt 7.6.5.6.1.1 og 7.6.5.6.1.2 nedenfor. 7.6.5.5. Kan føreren åbne og lukke automatiske udstigningsdøre ved hjælp af betjeningsanordninger, skal de være således konstrueret, at føreren kan vende dørens bevægelse på et vilkårligt tidspunkt under lukning og åbning. 7.6.5.6. Automatiske udstigningsdøres konstruktion og betjeningssystem skal være af en sådan art, at passagererne ikke kan komme til skade eller komme i klemme i døren, når den lukker. 7.6.5.6.1. Dette krav anses for opfyldt, hvis følgende to krav er opfyldt: 7.6.5.6.1.1. For det første skal døren, hvis den under lukningen møder en modsat rettet effektiv klemkraft på højst 150 N (målt i et vilkårligt punkt som beskrevet i bilag 6), automatisk åbne helt, og, medmindre der er tale om en automatisk udstigningsdør, forblive åben, indtil en betjeningsanordning for lukning aktiveres. Klemkraften kan måles med enhver metode, som findes tilfredsstillende af den typegodkendende myndighed. Retningslinjer herfor findes i bilag 6 til dette regulativ. Spidskraften kan kortvarigt være over 150 N, men ikke over 300 N. Genåbningssystemet kan kontrolleres ved hjælp af en kontrolstang, som er 60 mm høj og 30 mm bred og har afrundede hjørner med en radius på 5 mm. 7.6.5.6.1.2. For det andet skal dørene, hvis en passager får håndled eller fingre i klemme: 7.6.5.6.1.2.1. åbne sig automatisk helt og, bortset fra automatiske døre, forblive åbne, indtil betjeningsanordningen for lukning aktiveres, eller 7.6.5.6.1.2.2. håndled og fingre skal straks kunne trækkes tilbage fra dørene uden skade og uden risiko for passageren. Dette krav kan kontrolleres manuelt eller ved hjælp af den i punkt 7.6.5.6.1.1 ovenfor omtalte kontrolstang, som i den ene ende over en længde af 300 mm er tilspidset fra en tykkelse på 30 mm til en tykkelse på 5 mm. Den må ikke være behandlet med smøremiddel eller politur. Sidder stangen fast i døren, skal den uden besvær kunne fjernes, eller 7.6.5.6.1.2.3. døren skal blive stående i en stilling, der tillader fri passage af en kontrolstang, hvis tværsnit er 60 mm i højden og 20 mm i bredden, og hvis kanter er afrundede med radius 5 mm. Denne stilling må ikke være mere end 30 mm fra helt lukket stilling. 7.6.5.6.2. Udstigningsdøre fortil anses for at opfylde kravene i punkt 7.6.5.6 ovenfor, hvis de: 7.6.5.6.2.1. opfylder kravene i punkt 7.6.5.6.1.1 og 7.6.5.6.1.2 ovenfor eller 7.6.5.6.2.2. er forsynet med bløde kanter; disse må imidlertid ikke være så bløde, at dørens stive struktur når fuldt lukket stilling, hvis døren lukkes over den i punkt 7.6.5.6.1.1 omtalte kontrolstang. 7.6.5.7. Holdes maskinelt betjente udstigningsdøre kun lukket ved hjælp af konstant energitilførsel, skal der forefindes et visuelt advarselssignal, som underretter føreren om svigt af energitilførslen til dørene. 7.6.5.8. Eventuelle startspærreanordninger må kun fungere ved hastigheder under 5 km/h og må ikke kunne aktiveres ved hastigheder derover. 7.6.5.9. Er køretøjet ikke udstyret med en startspærreanordning, skal der udløses et akustisk advarselssignal til føreren, hvis køretøjet sætter i gang, før en maskinelt betjent udstigningsdør er helt lukket. For døre, der opfylder kravene i punkt 7.6.5.6.1.2.3 ovenfor, skal dette akustiske advarselssignal udløses ved en hastighed på over 5 km/h. 7.6.6. Supplerende tekniske krav for automatiske udstigningsdøre 7.6.6.1. Aktivering af åbningsanordningerne 7.6.6.1.1. Bortset fra bestemmelserne i punkt 7.6.5.1 ovenfor må åbningsanordningerne til automatiske udstigningsdøre alene kunne aktiveres og deaktiveres af føreren fra førerpladsen. 7.6.6.1.2. Aktivering og deaktivering kan ske enten direkte ved hjælp af en kontakt eller indirekte, f.eks. ved at åbne og lukke den forreste udstigningsdør. 7.6.6.1.3. Når føreren aktiverer åbningsanordningerne, skal dette signaleres indeni, og, hvis døren kan åbnes udefra, uden på køretøjet; signalet (f.eks. en lysende knap eller et lysende skilt) skal være anbragt på eller ved siden af den dør, det henviser til. 7.6.6.1.4. Hvis systemet aktiveres direkte ved hjælp af en kontakt, skal dets funktionstilstand angives klart over for føreren, f.eks. gennem kontaktens stilling, en kontrollampe eller en lysende knap. Kontakten skal være særligt mærket og anbragt, således at den ikke kan forveksles med andre betjeningsanordninger. 7.6.6.2. Åbning af automatiske udstigningsdøre 7.6.6.2.1. Når føreren har aktiveret åbningsanordningerne, skal passagererne kunne åbne døren på følgende måder: 7.6.6.2.1.1. indefra ved f.eks. at trykke på en knap eller passere en fotocelle, og 7.6.6.2.1.2. udefra, medmindre døren kun benyttes som udgang og er markeret som sådan, ved f.eks. at trykke på en lysende knap, en knap under et lysende skilt eller en lignende anordning, som er mærket med passende vejledning. 7.6.6.2.2. Trykkes der på den i punkt 7.6.6.2.1.1 ovenfor omtalte knap, og benyttes det i punkt 7.7.9.1 nedenfor omtalte middel til kommunikation med føreren, kan der udløses et signal, som oplagres og, når føreren har aktiveret åbningsanordningerne, bevirker, at døren åbnes. 7.6.6.3. Lukning af automatiske udstigningsdøre 7.6.6.3.1. Når en automatisk udstigningsdør har åbnet sig, skal den lukke automatisk igen efter et bestemt tidsinterval. Stiger en passager ind i eller ud af køretøjet i løbet af dette tidsinterval, skal en sikkerhedsanordning (f.eks. en trinkontakt, en fotocelle eller et led, som kun åbner én vej) sikre tilstrækkelig forlængelse af tiden, til døren lukker. 7.6.6.3.2. Stiger passageren ind i eller ud af køretøjet, medens døren er i færd med at lukke, skal lukkeprocessen afbrydes automatisk, og døren vende tilbage til åben stilling. Processkiftet kan udløses af en af de i punkt 7.6.6.3.1 ovenfor omtalte sikkerhedsanordninger eller af en anden anordning. 7.6.6.3.3. En dør, som har lukket sig automatisk i overensstemmelse med punkt 7.6.6.3.1 ovenfor, skal kunne åbnes igen af en passager i overensstemmelse med punkt 7.6.6.2 nedenfor. Dette gælder dog ikke, hvis føreren har deaktiveret åbningsanordningerne. 7.6.6.3.4. Efter at føreren har deaktiveret åbningsanordningerne for automatiske udstigningsdøre, skal åbne døre lukke sig i overensstemmelse med punkt 7.6.6.3.1-7.6.6.3.2 ovenfor. 7.6.6.4. Mulighed for at standse den automatiske lukkeproces i døre til særlig brug, f.eks. døre til passagerer med barnevogne, bevægelseshæmmede passagerer osv. 7.6.6.4.1. Føreren skal kunne standse den automatiske lukkeproces ved at aktivere en særlig betjeningsanordning. Processkiftet skal også kunne udløses direkte af en passager ved, at denne trykker på en særlig knap. 7.6.6.4.2. Når den automatiske lukkeproces standses, skal dette signaleres til føreren, f.eks. ved et visuelt kontrolsignal. 7.6.6.4.3. Føreren skal under alle omstændigheder kunne udvirke, at den automatiske lukkeproces genoptages. 7.6.6.4.4. Punkt 7.6.6.3 ovenfor gælder også den senere lukning af døren. 7.6.7. Tekniske krav til nødudgangsdøre 7.6.7.1. Nødudgangsdøre skal uden besvær kunne åbnes indefra og udefra, når køretøjet holder stille. Dette betyder dog ikke, at døren ikke må kunne låses udefra, når blot den altid kan åbnes indefra ved hjælp af den normale åbningsmekanisme. 7.6.7.2. Nødudgangsdøre, der benyttes som sådanne, må ikke være maskinelt betjente, medmindre de, når en af de i punkt 7.6.5.1 beskrevne betjeningsanordninger til udstigningsdøre eller en decideret nødudgangsdør, som opfylder bestemmelserne i punkt 7.6.5.1, er blevet aktiveret og ført tilbage i sin normale stilling, ikke lukker sig igen, før føreren efterfølgende aktiverer en lukkeanordning. Aktivering af en af de i punkt 7.6.5.1 ovenfor foreskrevne betjeningsanordninger skal åbne døren så meget, at kontrolmålet som defineret i punkt 7.7.2.1 nedenfor kan passere gennem senest 8 sekunder efter påvirkning af betjeningsanordningen, eller gør det muligt let at åbne døren så meget med hånden, at kontrolmålet kan passere gennem senest 8 sekunder efter påvirkning af betjeningsanordningen. Endvidere må nødudgangsdøre ikke være skydedøre, undtagen i tilfælde af køretøjer med en kapacitet på højst 22 passagerer. For disse køretøjer kan en skydedør godtages som nødudgangsdør, når det er godtgjort, at døren kan åbnes uden brug af værktøj efter udførelse af kollisionsprøve mod frontal barriere i henhold til regulativ nr. 33. 7.6.7.3. Betjeningsanordninger og anordninger til åbning af en nødudgangsdør (på det nederste dæk, hvis der er tale om en dobbeltdækkerbus) udefra skal være placeret mellem 1 000 og 1 500 mm over jorden og må højst være 500 mm fra døren. I køretøjer i gruppe I, II og III skal betjeningsanordninger og anordninger til åbning af en nødudgangsdør indefra være placeret mellem 1 000 og 1 500 mm fra overfladen af gulvet eller det trin, der er nærmest betjeningsanordningen, og må højst være placeret 500 mm fra døren. Dette gælder ikke for betjeningsanordninger, som er placeret på førerens område. Alternativt kan den betjeningsanordning, der er omhandlet i punkt 7.6.7.2 ovenfor, til åbning af en maskinelt betjent dør placeres i overensstemmelse med punkt 7.6.5.1.2 ovenfor. 7.6.7.4. Nødudgangsdøre i køretøjets sider skal være forsynet med hængsler på den forreste kant og åbne udad. Stopremme, kæder eller andre stopanordninger er tilladt, hvis de ikke hindrer døren i at åbne til en vinkel på mindst 100° og blive stående der. Dog gælder kravet om en mindste åbningsvinkel på 100° ikke, hvis der på anden måde er sørget for, at kontrolmålet for nødudgangsdøre kan passere uhindret igennem. 7.6.7.5. Nødudgangsdøre skal være sikret mod utilsigtet åbning. Dette krav gælder dog ikke, hvis nødudgangsdøren låses automatisk, når køretøjet bevæger sig med en hastighed på over 5 km/h. 7.6.7.6. Nødudgangsdøre skal være forsynet med en akustisk anordning, som advarer føreren om, at døren ikke er forsvarligt lukket. Denne advarselsanordning skal udløses af dørlåsens eller -håndtagets bevægelser og ikke af dørens egne bevægelser. 7.6.7.7. Hvis der forefindes et nattelåsesystem, gælder følgende: 7.6.7.7.1. Låsesystemet skal automatisk deaktiveres, når tændingskontakten er i positionen »ON«, eller 7.6.7.7.2. føreren advares om, at nattelåsesystemet fortsat er aktiveret for en eller flere dør(e), når tændingskontakten er i positionen »ON«. Det samme signal kan anvendes til mere end én dør. 7.6.8. Tekniske krav til nødudgangsvinduer 7.6.8.1. Nødudgangsvinduer, som er forsynet med hængsler, eller som kan stødes ud, skal åbne udad. Nødudgangsvinduer, som kan stødes ud, må ikke frigøres helt fra køretøjet, når de anvendes. Nødudgangsvinduer må ikke uforvarende kunne stødes ud. 7.6.8.2. Nødudgangsvinduer skal enten: 7.6.8.2.1. kunne åbnes hurtigt og ubesværet indefra og udefra ved hjælp af en anordning, som anses for tilfredsstillende; dette indebærer muligheden for at anvende ruder af lamineret glas eller plastic, eller 7.6.8.2.2. være fremstillet af sikkerhedsglas, som let kan knuses. Plast eller lamineret glas kan således ikke godkendes. Ved siden af hvert nødudgangsvindue skal forefindes en anordning, der er let tilgængelig for personerne i køretøjet, og hvormed vinduet kan knuses. Anordningen til knusning af glasset i nødudgangsvinduet bagest i køretøjet skal være anbragt enten midt over eller midt under nødudgangsvinduet, eller alternativt kan der anbringes en anordning ved hver ende af vinduet. 7.6.8.3. Nødudgangsvinduer, der kan låses udefra, skal være således konstrueret, at de på ethvert tidspunkt kan åbnes indefra. 7.6.8.4. Nødudgangsvinduer, der er forsynet med hængsler foroven, skal være udstyret med en passende mekanisme, som holder dem i helt åben stilling. Hængslede nødudgangsvinduer skal fungere således, at de ikke hindrer fri passage indefra eller udefra. 7.6.8.5. Er nødudgangsvinduer placeret i køretøjets sider, skal afstanden fra deres nederste kant til gulvet umiddelbart under dem (fraregnet eventuelle lokale variationer på grund af hjulkasser eller transmissionshus) være højst 1 200 mm og mindst 650 mm for vinduer med hængsler, og mindst 500 mm for vinduer med glas, som skal knuses. For vinduer med hængsler kan mindste afstand op til nederste kant dog være 500 mm, forudsat vinduesåbningen op til 650 mm højde er forsynet med en afskærmning, som forhindrer passagererne i at falde ud af køretøjet. Er vinduesåbningen forsynet med en sådan afskærmning, må vinduesåbningens størrelse over rækværket ikke være mindre end den fastsatte minimumsstørrelse for nødudgangsvinduer. 7.6.8.6. Nødudgangsvinduer, som åbner ved hjælp af hængsler og ikke kan overvåges fra førersædet, skal være forsynet med en akustisk advarselsanordning, der advarer føreren, når vinduet ikke er helt lukket. Denne anordning skal udløses af vindueslåsen, ikke af vinduets egne bevægelser. 7.6.9. Tekniske krav til nødudgangslemme 7.6.9.1. Nødudgangslemme skal fungere således, at de ikke spærrer for passage indefra eller udefra. 7.6.9.2. Taglemme skal enten kunne stødes ud, være hængslede eller være fremstillet af sikkerhedsglas, der let kan knuses. Gulvlemme skal enten være hængslede eller kunne stødes ud og skal være forsynet med et lydsignal, der advarer føreren, hvis de ikke er rigtig lukket. Denne anordning skal udløses af gulvlemslåsen, ikke af lemmens egne bevægelser. Gulvlemme skal være sikret mod utilsigtet åbning. Dette krav finder ikke anvendelse, hvis gulvlemmen låses automatisk, når køretøjet bevæger sig med en hastighed på over 5 km/h. 7.6.9.3. Nødudgangslemme, der er beregnet til at stødes ud, må ikke, når de benyttes, blive fuldstændig adskilt fra køretøjet, så lemmen er til fare for andre trafikanter. Nødudgangslemme må ikke uforvarende kunne stødes ud. Gulvlemme må kun kunne stødes ud i passagerrummet. 7.6.9.4. Hængslede nødudgangslemme skal være forsynet med hængsler langs med kanten, der vender fremad eller bagud i køretøjet og skal kunne åbnes til en vinkel på mindst 100 grader. Hængslede gulvlemme skal være hængslet indad mod passagerrummet. 7.6.9.5. Nødudgangslemme skal uden besvær kunne åbnes eller fjernes indefra og udefra. Dette betyder dog ikke, at nødudgangslemmen ikke må kunne låses udefra for at sikre køretøjet, når det er uden opsyn, når blot den altid kan åbnes eller fjernes indefra ved hjælp af den normale åbnings- eller aftagningsmekanisme. For nødudgangslemme, der kan knuses, skal der ved siden af lemmen forefindes en anordning, der er let tilgængelig for personer i køretøjet, og hvormed lemmen kan knuses. 7.6.10. Tekniske krav til optrækkelige trin Når optrækkelige trin er monteret, skal de opfylde følgende krav: 7.6.10.1. Optrækkelige trins funktion kan være synkroniseret med den tilsvarende udstignings- eller nødudgangsdør. 7.6.10.2. Når døren er lukket, må ingen del af det optrækkelige trin rage mere end 10 mm frem foran den omgivende profil af karosseriet. 7.6.10.3. Når døren er åben og det optrækkelige trin er fremme, skal dets overfladeareal opfylde kravene i bilagets punkt 7.7.7. 7.6.10.4. I tilfælde af et maskinelt betjent trin må køretøjet ikke fra stilstand kunne bevæge sig ved egen kraft, når trinnet er fremme. For manuelt betjente trin skal et lydsignal advare føreren, når trinnet ikke er helt tilbagetrukket. 7.6.10.5. Et maskinelt betjent trin må ikke kunne lægges ud, medens køretøjet er i bevægelse. Hvis anordningen til betjening af trinnet svigter, skal trinnet trække sig tilbage og forblive i tilbagetrukket position. Dog må betjening af den tilsvarende dør ikke hindres af sådant svigt eller af, at trinnet bliver beskadiget eller spærret. 7.6.10.6. Når en passager står på et optrækkeligt trin, må den tilsvarende dør ikke kunne lukkes. Overholdelse af dette krav kontrolleres ved, at der på midten af trinnet anbringes en masse på 15 kg (svarende til vægten af et mindre barn). Dette krav gælder ikke for eventuelle døre inden for førerens direkte synsfelt. 7.6.10.7. (Reserveret) 7.6.10.8. Fremadvendende og bagudvendende hjørner af optrækkelige trin skal være afrundet med en radius på mindst 5 mm; kanterne skal være afrundet med en radius på mindst 2,5 mm. 7.6.10.9. Når passagerdøren er åben, skal det optrækkelige trin være forsvarligt fastholdt i udstrakt stilling. Når en masse på 136 kg for enkelttrin, henholdsvis 272 kg for dobbelttrin, anbringes på midten af trinnet, må udbøjningen målt i forhold til køretøjets karosseri ikke på noget punkt af trinnet være over 10 mm. 7.6.11. Sikkerhedstavler 7.6.11.1. Alle sikkerhedstavler skal opfylde kravene i punkt 6.5 i ISO-standard 3864-1:2011. 7.6.11.2. Alle de i dette regulativ påkrævede sikkerhedstavler anvendes til at viderebringe ét enkelt sikkerhedsbudskab. De afgivne oplysninger skal udformes som piktogrammer; dog kan kombinationer af ord, bogstaver og tal supplere piktogrammet på samme tavle. Tavlen skal placeres og vendes, så den er let at forstå. 7.6.11.2.1. Sikkerhedstavler skal følge principperne anført i layout-eksemplerne herunder, dvs. en rubrik med overskrift, som angiver sikkerhedsbudskabet, en anden rubrik, som indeholder instrukser, og en tredje valgfri sidefod til ikke-kritisk tekst. 7.6.11.2.2. Piktogrammer, der viser påkrævede brugerhandlinger, skal vise en person eller den relevante del af en person, som betjener udstyret eller anordningen. 7.6.11.2.3. Piktogrammer, der angiver en påkrævet bevægelse, skal om nødvendigt vise en pil, som peger i bevægelsesretningen. Hvis en roterende bevægelse er nødvendig, anvendes en buet pil. 7.6.11.2.4. Hvis anordninger skal betjenes, plader fjernes eller døre åbnes, skal piktogrammet vise handlingen under udførelse. 7.6.11.2.5. De små bogstaver i supplerende ord, enkelte bogstaver og tal skal have en minimumshøjde på 8 mm. Ord må ikke bestå udelukkende af store bogstaver. 7.6.11.3. Alle sikkerhedstavler, der er synlige inde i køretøjet, skal være af luminescerende materiale med en luminansforringelse, der som minimum opfylder underklassifikation C i tabel 2 i ISO-standard 17398:2004, når denne måles i henhold til punkt 7.11 i nævnte standard. 7.6.11.4. Sikkerhedstavler må ikke være placeret på steder, hvor de kan dækkes, når køretøjet anvendes. Dog kan der være et gardin eller et rullegardin for et nødudgangsvindue, forudsat at en yderligere sikkerhedstavle angiver, at der bag gardinet eller rullegardinet findes et nødudgangsvindue. 7.6.11.5. Alle nødudgange og andre udgange, der opfylder forskrifterne for nødudgange, skal være markeret med et af de relevante piktogrammer i tabel 3 i ISO-standard 7010:2011. Piktogrammer skal være læselige både i og uden for køretøjet. 7.6.11.6. Sikkerhedstavler skal placeres ved siden af, på eller omkring alle indre og ydre nødbetjeningsenheder og anordninger til knusning af nødudgangsvinduer. 7.6.11.7. Ingen del af sikkerhedstavlen må dække for eventuel beskyttelse mod misbrug, f.eks. en beskyttelsesplade. 7.6.11.8. De i punkt 7.6.11.1-7.6.11.7 ovenfor omtalte sikkerhedstavler med tekst skal være affattet på et sprog, der bestemmes af de godkendende myndigheder under hensyntagen til de(n) stat(er), hvor ansøgeren har til hensigt at markedsføre køretøjet, om nødvendigt i samarbejde med de kompetente myndigheder i de(n) pågældende stat(er). Såfremt myndighederne i de(n) stat(er), hvor køretøjet skal indregistreres, ændrer det foreskrevne sprog, indebærer dette ikke en ny typegodkendelsesprocedure. 7.6.12. Belysning ved udstigningsdør 7.6.12.1. Der kan monteres belysning ved udstigningsdøre for at oplyse det flade, vandrette areal defineret i punkt 7.6.12.2.2 nedenfor for derved at gøre indstigning og udstigning lettere for passagerne, og for at gøre det muligt for føreren fra førerpladsen at konstatere, om en passager befinder sig inden for dette areal. 7.6.12.2. Eventuel belysning ved udstigningsdør skal: 7.6.12.2.1. være hvid 7.6.12.2.2. oplyse et fladt, vandret areal af jorden i en bredde af 2 m målt fra et plan parallelt med køretøjets vertikale midterplan i længderetningen, som går gennem det yderste punkt i den lukkede udstigningsdør, og i en længde fra et tværgående plan gennem midterlinjen for de forreste hjul, som befinder sig bag udstigningsdøren, eller, hvis der ikke er sådanne hjul, til et tværgående plan, der går gennem køretøjets bagside 7.6.12.2.3. have en begrænset blændende virkning uden for en zone på jorden med en største bredde på 5 m målt fra køretøjets side og en største længde afgrænset af et tværgående plan, der går gennem køretøjets forside, og et tværgående plan, der går gennem køretøjets bagside 7.6.12.2.4. hvis belysningsanordningens underkant befinder sig mindre end 2 m fra jorden, ikke rage mere end 50 mm ud over køretøjets samlede bredde som målt uden anordningen, og skal have en krumningsradius på mindst 2,5 mm 7.6.12.2.5. aktiveres og deaktiveres manuelt ved hjælp af en separat kontakt og 7.6.12.2.6. være således installeret, at anordningen kun kan tændes, når en udstigningsdør betjenes, og køretøjets hastighed ikke er over 5 km/h, og slukkes automatisk, før køretøjet når op på en hastighed på over 5 km/h. 7.7. Indvendig indretning 7.7.1. Adgang til udstigningsdøre (se bilag 4, figur 1) 7.7.1.1. Frirummet indad i køretøjet fra sidevæggen, hvori døren er monteret, skal tillade fri passage af et kontrolmål med målene for enten måleplade 1 eller måleplade 2, som angivet i bilag 4, figur 1. Fra udgangsstillingen, hvor kontrolmålets indadvendende side er i plan med døråbningens yderkanter, føres målepladen, idet den holdes parallelt med døråbningen, til den position, hvor den rører det første trin, hvorefter den holdes vinkelret på den sandsynlige bevægelsesretning af en person, der benytter indgangen. 7.7.1.2. (Reserveret) 7.7.1.3. Når kontrolmålets midterlinje er ført til en afstand af 300 mm fra udgangsstillingen, og kontrolmålet berører trinnets overflade, fastholdes det i denne stilling. 7.7.1.4. Den cylindriske figur (se bilag 4, figur 6), der anvendes til kontrol af pladsen i gangen, føres derefter, begyndende fra gangen, i samme bevægelsesretning som en person, der stiger ud af køretøjet, og fastholdes i stilling, når dens midterlinje har nået det lodrette plan, der indeholder overkanten af det øverste trin, dog senest når et tangentplan til den øverste cylinder rører den dobbelte måleplade (se bilag 4, figur 2). 7.7.1.5. Mellem den cylindriske figur, anbragt som beskrevet i punkt 7.7.1.4 ovenfor, og den dobbelte måleplade, anbragt som beskrevet i punkt 7.7.1.3 ovenfor, skal der være et frirum, hvis over- og undergrænse er vist i bilag 4, figur 2. Dette frirum skal give mulighed for gennemføring af en lodret måleplade, der har samme form og dimensioner som midterdelen af det cylindriske kontrolmål (punkt 7.7.5.1 nedenfor) og ikke er over 20 mm tyk. Idet man følger samme retning som en indstigende passager, skal denne måleplade fra en position svarende til tangentplanet til det cylindriske kontrolmål føres hen i en stilling, hvor dens yderside rører indersiden af den dobbelte måleplade og rører de(t) plan(er), der dannes af trinnets overkanter (se bilag 4, figur 2). 7.7.1.6. Det frie mellemrum til passage for denne figur må ikke indeholde nogen del af det område, der når 300 mm foran en ikke sammenpresset sædehynde af et fremadvendende eller bagudvendende sæde eller 225 mm for sidevendte sæder og op til sædehyndens overside (se bilag 4, figur 25). 7.7.1.7. For klapsæder bestemmes dette mellemrum med sædet i dets brugsstilling. 7.7.1.8. Et eller flere klapsæder til brug for personalet kan dog i deres brugsstilling spærre gangen, der leder til en udstigningsdør, når følgende betingelser er opfyldt: 7.7.1.8.1. det skal tydeligt være angivet, både i køretøjet selv og i meddelelsesformularen (se bilag 1), at sædet kun må benyttes af personalet 7.7.1.8.2. når sædet ikke er i brug, skal det automatisk klappes bort, således at kravene i punkt 7.7.1.1 henholdsvis 7.7.1.2 samt 7.7.1.3, 7.7.1.4 og 7.7.1.5 i dette bilag er opfyldt 7.7.1.8.3. døren må ikke regnes som en påbudt udgang i den i punkt 7.6.1.4 i dette bilag anvendte forstand 7.7.1.8.4. Når sædet er i brug, og når det er sammenklappet, må ingen del af det være: a) foran et lodret plan, som går gennem centrum af førersædets sædeoverflade i dets bageste og laveste position og gennem centrum af det udvendige førerspejl på køretøjets modsatte side eller gennem enhver overvågningsenhed, der bruges som anordning til indirekte udsyn, alt efter hvad der er relevant og b) oven over et vandret plan, som ligger 300 mm over centrum af førersædets sædeoverflade i dets bageste og laveste position. 7.7.1.9. For køretøjer med en kapacitet på højst 22 passagerer betragtes en gang og passagerernes adgang til denne som fri, såfremt følgende betingelser er opfyldt: 7.7.1.9.1. målt parallelt med køretøjets længdeakse skal der i ethvert punkt være et frirum på mindst 220 mm; i ethvert punkt, som er mere end 500 mm over gulv eller trin, skal dette frirum være 550 mm (bilag 4, figur 3) 7.7.1.9.2. målt vinkelret på køretøjets længdeakse skal der være et frirum på mindst 300 mm i ethvert punkt, og mindst 550 mm i ethvert punkt, som er mere end 1 200 mm over gulv eller trin eller mindre end 300 mm under loftet (bilag 4, figur 4). 7.7.1.10. Mindstemålene på udstigningsdør og nødudgangsdør i punkt 7.6.3.1 og kravene i punkt 7.7.1.1-7.7.1.7, 7.7.2.1-7.7.2.3, 7.7.5.1 og 7.7.8.5 i dette bilag gælder ikke for køretøjer i kategori B med en største teknisk tilladt totalmasse på højst 3,5 ton og siddepladser til op til 12 passagerer, når der fra hvert sæde er uhindret adgang til mindst to døre. 7.7.1.11. Gulvets største hældning i adgangspassagen må ikke være over 5 %. 7.7.1.12. Adgangspassagers overflade skal være skridsikker. 7.7.2. Adgang til nødudgangsdøre (se bilag 4, figur 5) Følgende forskrifter gælder ikke førerdøre, der anvendes som nødudgangsdøre i køretøjer med indtil 22 passagerer. 7.7.2.1. Bortset fra bestemmelserne i punkt 7.7.2.4 nedenfor skal der være tilstrækkeligt frirum mellem gangen og nødudgangsdørens åbning til at give fri passage for en lodret cylinder med diameter 300 mm og højde 700 mm over gulvet, bærende endnu en lodret cylinder med diameter 550 mm, idet den samlede højde af de to cylindre er 1 400 mm. Diameteren af øverste cylinder kan foroven nedsættes til 400 mm, forudsat at de skrå kanter ikke danner en vinkel på over 30° med vandret. 7.7.2.2. Grundfladen af den første cylinder skal ligge inden for projektionen af den anden cylinder. 7.7.2.3. Forefindes der klapsæder langs denne passage, skal kontrollen af frirummet for cylinderen finde sted, når sædet er i sin brugsstilling. 7.7.2.4. I stedet for den dobbelte cylinder kan det i punkt 7.7.5.1 nedenfor beskrevne kontrolmål anvendes (se bilag 4, figur 6). 7.7.3. Adgang til nødudgangsvinduer 7.7.3.1. Det nedenfor beskrevne kontrolmål skal kunne føres fra gangen ud af køretøjet gennem hvert nødudgangsvindue. 7.7.3.2. Kontrolmålet bevæges i samme retning som den, der vil blive fulgt af en passager, der i en nødsituation forlader køretøjet. Kontrolmålet skal holdes vinkelret på denne bevægelsesretning og må ikke møde nogen hindring. 7.7.3.3. Kontrolmålet skal være udført i tynd plade med målene 600 mm × 400 mm og hjørnerne afrundet til en radius på 200 mm. For nødudgangsvinduer på køretøjets bagside kan kontrolmålet i stedet have målene 1 400 mm × 350 mm med hjørnerne afrundet til en radius på 175 mm. 7.7.4. Adgang til nødudgangslemme 7.7.4.1. Taglemme 7.7.4.1.1. Undtagen på gruppe I- og kategori A-køretøjer skal mindst én taglem være placeret på en sådan måde, at en firesidet afstumpet pyramide med en sidevinkel på 20° og en højde på 1 600 mm rører en del af et sæde eller et tilsvarende støttepunkt. Pyramidens akse skal være lodret, og dens mindste del skal berøre det område, hvor taglemmens åbning findes. Støttepunkterne må godt kunne foldes eller fjernes, forudsat at de kan fastlåses i deres brugsstilling. Denne stilling skal ligge til grund for kontrollen. 7.7.4.1.2. Når tagets strukturelle tykkelse er over 150 mm, skal pyramidens mindste del berøre det område, hvor taglemmens åbning findes på niveau med tagets udvendige overflade. 7.7.4.2. Gulvlemme En gulvlem skal være placeret således, at der er direkte og fri adgang ud af køretøjet og over lemmen er et frirum, der svarer til højden af gangen. Enhver varmekilde og enhver bevægelig komponent skal være i en afstand af mindst 500 mm fra lemmens åbning. Et kontrolmål i form af en tynd plade med målene 600 mm × 400 mm og hjørnerne afrundet til en radius på 200 mm skal kunne bevæges i horisontal stilling fra en højde over køretøjets gulv på 1 m til jorden. 7.7.5. Gange (se bilag 4, figur 6) 7.7.5.1. Gangen(e) i køretøjet skal være således konstrueret og udført, at de(n) giver fri passage for et kontrolmål bestående af to koaksiale cylindre forbundet med en omvendt keglestub, idet kontrolmålet har de mål, der er vist i bilag 4, figur 6. Det kan tillades, at kontrolmålet kommer i berøring med eventuelle hængestropper eller andre fleksible genstande som sikkerhedsselekomponenter og uden besvær skubber disse væk. For køretøjer i gruppe I og kategori A må kontrolmålet som omhandlet i bilag 4, figur 6, ikke komme i kontakt med en monitor- eller displayenhed, som er monteret i loftet over gangen. For køretøjer i gruppe II og III og kategori A må kontrolmålet som omhandlet i bilag 4, figur 6, ikke komme i kontakt med en monitor- eller displayenhed, som er monteret i loftet over gangen. Den maksimale kraft, der er nødvendig for at skubbe sådanne monitor- eller displayenheder til side i begge retninger, må ikke overstige 35 N. Denne maksimale kraft påføres vinkelret på midten af underkanten af monitor- eller displayenheden i begge retninger, indtil monitor- eller displayenheden har nået en stilling, der tillader fri passage for kontrolmålet. Efter at være blevet skubbet til side, skal monitor- eller displayenheden forblive i sin position og ikke automatisk slås ud igen. Hvis et køretøj i gruppe I eller II eller kategori A er udstyret med en barriere, tillades det, at kontrolmålet som omhandlet i bilag 4, figur 6, kommer i kontakt med barrieren, forudsat at den kraft, der skal til for at flytte en sådan barriere til side er på højst 50 N målt i kontaktpunktet mellem kontrolmålet og barrieren, jf. bilag 4, figur 6, og påføres vinkelret på sidstnævnte. Den maksimale kraft gælder begge kontrolmålets bevægelsesretninger. Hvis køretøjet er udstyret med en lift, der støder op til barrieren, tillades det, at barrieren blokeres midlertidigt, når liften er i brug. 7.7.5.1.1. Hvis der ikke findes nogen udgang foran et sæde eller en sæderække, gælder følgende: 7.7.5.1.1.1. For fremadvendende sæder skal forkanten af det i punkt 7.7.5.1 ovenfor omhandlede cylindriske kontrolmål mindst nå til det lodrette tværplan, der berører det forreste punkt af ryglænet på forreste sæderække og skal fastholdes i denne stilling. Fra dette plan skal det være muligt at flytte den i bilag 4, figur 7, omhandlede måleplade på en sådan måde, at man - med berøringspunktet med det cylindriske kontrolmål som udgangspunkt - fører den udadvendende side af pladen 660 mm frem. 7.7.5.1.1.2. For sidevendte sæder skal den forreste del af det cylindriske kontrolmål mindst nå det tværplan, der falder sammen med et lodret plan gennem midtpunktet af det forreste sæde. (bilag 4, figur 7). 7.7.5.1.1.3. For bagudvendende sæder skal den forreste del af det cylindriske kontrolmål mindst nå det lodrette tværplan, der berører overfladen af sædehynden på forreste sæde eller sædehynde (bilag 4, figur 7). 7.7.5.2. (Reserveret) 7.7.5.3. På køretøjer i gruppe III kan sæderne på den ene eller begge sider af gangen være forskydelige i sideretningen, således at gangens bredde kan nedsættes til et mål svarende til en diameter af den nederste cylinder på 220 mm, forudsat at det ved hjælp af en på hvert sæde placeret betjeningsanordning, der er let tilgængelig for en person, der står i gangen, er muligt — også når sædet er belastet — at bringe dette til let og om muligt automatisk at returnere til en position svarende til en mindste gangbredde på 300 mm. 7.7.5.4. På ledbusser skal det i punkt 7.7.5.1 ovenfor beskrevne kontrolmål uhindret kunne føres gennem ledsektionen på hvert dæk, hvor der er gennemgang for passagerer mellem de to sektioner. Ingen del af den bløde beklædning i denne sektion, herunder dele af bælgen, må rage ind i gangen. 7.7.5.5. Der kan være trin i gangene. Bredden af sådanne trin må ikke være mindre end bredden af gangen ved trinnenes overkant. 7.7.5.6. Klapsæder, der giver passagererne mulighed for at sidde i gangen, er ikke tilladt. Klapsæder er dog tilladt i andre områder af køretøjet, hvis de ikke i nedslået stilling obstruerer passagen af kontrolmålet ned gennem gangen. 7.7.5.7. Sæder, der kan forskydes i sideretningen, således at de i én position lægger beslag på pladsen på gangen, er ikke tilladt undtagen i køretøjer i gruppe III under de i punkt 7.7.5.3 ovenfor angivne forudsætninger. 7.7.5.8. I køretøjer, for hvilke punkt 7.7.1.9 i dette bilag gælder, kræves ingen gang, forudsat at forskrifterne vedrørende dimensioner for adgang er overholdt. 7.7.5.9. Ganges overflade skal være skridsikker. 7.7.6. Gangens hældning Gangens hældning må ikke være større end: 7.7.6.1. i længderetningen: 7.7.6.1.1. 8 % for køretøjer i gruppe I eller II eller kategori A eller 7.7.6.1.2. 12,5 % for køretøjer i gruppe III og kategori B, og 7.7.6.2. i tværretningen: 5 % for alle grupper og kategorier. 7.7.7. Trin (se bilag 4, figur 8) 7.7.7.1. Største og mindste højde, og mindste dybde, for trin for passagererne ved udstigningsdøre og nødudgangsdøre samt inde i køretøjet er specificeret i bilag 4, figur 8. 7.7.7.1.1. Overgang fra en forsænket gang til et siddepladsområde anses ikke for trin. Afstanden i lodret plan mellem gangfladen og gulvet i siddepladsområdet må ikke være over 350 mm. 7.7.7.2. Højden af et trin skal måles i midten af dets bredde og ved yderkanten, idet dæk med hensyn til type og oppumpningstryk svarer til det af fabrikanten angivne ved den største teknisk tilladte totalmasse (M). 7.7.7.3. Ved måling af højden af det første trin over jorden skal køretøjet holde på en vandret flade med ulastet masse i køreklar stand som defineret i punkt 2.18 i dette regulativ og være monteret med dæk, som med hensyn til type og oppumpningstryk svarer til det af fabrikanten angivne ved den største teknisk tilladte totalmasse (M), som er opgivet i overensstemmelse med punkt 2.19 i dette regulativ. 7.7.7.4. Når der er flere end ét trin, kan hvert trin strække sig indtil 100 mm ind i den lodrette projektion af næste trin, og projektionen på det nedenfor liggende trin skal efterlade en fri overflade på mindst 200 mm (se bilag 4, figur 8), idet alle trinkanter udformes således, at der er mindst mulig risiko for at snuble. Alle trinkanter skal visuelt kontrastere med deres umiddelbare omgivelser. 7.7.7.5. Hvert trin skal have en sådan bredde og form, at en firkant svarende til den i nedenstående tabel angivne kan anbringes på trinnet, uden at mere end højst 5 % af arealet af den pågældende firkant rager ud over trinnet. For dobbeltdøre skal dette krav være opfyldt for begge dens halvdele hver for sig.



Antal passagerer > 22 ≤ 22 Areal Første trin (mm) 400 × 300 400 × 200 Øvrige trin (mm) 400 × 200 400 × 200 7.7.7.6. Alle trin skal have en skridsikker overflade. 7.7.7.7. Trinnets højeste hældning må ikke i nogen retning være over 5 %. 7.7.8. Passagersæder (herunder klapsæder) og rum til siddende passagerer 7.7.8.1. Mindste sædebredde (se bilag 4, figur 9) 7.7.8.1.1. Sædehyndens mindste bredde, dimension F (bilag 4, figur 9), målt fra et lodret plan gennem siddepladsens midtpunkt, skal være følgende: 7.7.8.1.1.1. 200 mm i gruppe I eller II eller kategori A eller B eller 7.7.8.1.1.2. 225 mm i gruppe III. 7.7.8.1.2. Hver siddeplads skal have mindst følgende bredde, dimension G (bilag 4, figur 9), til rådighed, målt i et vandret plan gennem siddepladsens midtpunkt i en højde af mellem 270 mm og 650 mm over den ikke sammenpressede sædehynde: 7.7.8.1.2.1. 250 mm for enkeltsæder eller eller 7.7.8.1.2.2. 225 mm for gennemgående sæderækker for to eller flere passagerer. 7.7.8.1.3. For køretøjer med en bredde på højst 2,35 m: 7.7.8.1.3.1. Bredden af den plads, der er til rådighed for hver siddeplads, skal være 200 mm målt i et vandret plan gennem siddepladsens midtpunkt i en højde af mellem 270 mm og 650 mm over den ikke sammenpressede sædehynde (jf.. bilag 4, figur 9A). Hvis kravene i dette punkt er opfyldt, finder kravene i punkt 7.7.8.1.2 ovenfor ikke anvendelse og 7.7.8.1.3.2. For køretøjer i gruppe III skal sædehyndens mindste bredde, dimension F (bilag 4, figur 9A), målt fra et lodret plan gennem siddepladsens midtpunkt, være mindst 200 mm. Hvis kravene i dette punkt er opfyldt, finder kravene i punkt 7.7.8.1.1.2 ovenfor ikke anvendelse. 7.7.8.1.4. For sæder, der støder op til væggen i køretøjer med en kapacitet på højst 22 passagerer, medregnes et trekantet areal, 20 mm bredt og 100 mm højt, ikke i den til rådighed værende plads (se bilag 4, figur 10). Dette gælder ligeledes den plads, der er brug for til sikkerhedsseler og disses forankringer og til solskærme. 7.7.8.1.5. Ved måling af gangens bredde tages der ikke hensyn til, om den til rådighed værende plads som defineret ovenfor strækker sig ud i gangen. 7.7.8.2. Mindste dybde af sædehynde (dimension K, se bilag 4, figur 11) Sædehyndens mindste dybde skal være: 7.7.8.2.1. 350 mm for køretøjer i gruppe I og kategori A og B og 7.7.8.2.2. 400 mm for køretøjer i gruppe II og III. 7.7.8.3. Sædehyndens højde (dimension H, jf. bilag 4, figur 11a). Den ikke sammenpressede sædehyndes højde over gulvet skal være således, at afstanden fra gulvet til et vandret plan, der rører sædehyndens opadvendende overflade fortil, er mellem 400 og 500 mm; denne højde kan reduceres til ikke under 350 mm ved hjulkasserne (under hensyntagen til de undtagelser, der er tilladt i henhold til punkt 7.7.8.5.2 nedenfor) og ved motorrum/gearkasse. 7.7.8.4. Afstand mellem sæder (se bilag 4, figur 12A og 12B) 7.7.8.4.1. For sæder, der vender samme vej, skal afstanden mellem forsiden af en ryghynde og bagsiden af ryghynden på sædet foran (dimension H), målt vandret, parallelt med køretøjets længdeplan og i alle højder over gulvet mellem et niveau svarende til oversiden af sædehynden og et punkt 620 mm over gulvet, være mindst følgende:



H Gruppe I samt kategori A og B 650 mm Gruppe II og III 680 mm 7.7.8.4.2. Alle målinger skal foretages med sæde- og ryghynde ikke sammenpresset og ved hjælp af kontrolmålet vist i bilag 4, figur 12B. 7.7.8.4.3. For tværstillede sæder med front mod hinanden, må den mindste afstand mellem forsiden af ryghynderne af de mod hinanden vendende sæder, målt hen over sædehyndernes højeste punkt, ikke være under 1 300 mm. 7.7.8.4.4. For passagersæder med indstilleligt ryglæn og indstillelige førersæder skal målingen foretages med ryghynde og andre sædeindstillinger i den normale brugsstilling som angivet af fabrikanten. 7.7.8.4.5. Ved målingen skal eventuelle klapborde på ryglænene være sammenklappet. 7.7.8.4.6. Har køretøjet sæder, der er monteret på skinner eller andet system, der giver driftsselskab eller bruger mulighed for let at ændre køretøjets indvendige indretning, skal disse ved målingen være i den normale brugsstilling, som angives af fabrikanten i ansøgningen om godkendelse. 7.7.8.5. Rum til siddende passagerer (se bilag 4, figur 13) 7.7.8.5.1. For et sæde bag en skillevæg eller anden stiv konstruktion end et sæde skal der foran hvert påkrævet passagersæde (som defineret i punkt 7.7.8.6 nedenfor) mindst være et frirum som vist i bilag 4, figur 13. En skillevæg, hvis profil tilnærmelsesvis svarer til et tilbagestillet ryglæn, kan rage ind i dette rum. For sæder ved siden af førersædet i køretøjer i kategori A eller B kan det tillades, at forbræt, instrumentpanel, gearskifteanordning, vindspejl, solskærm, sikkerhedsseler og sikkerhedsselers forankringer rager ind. 7.7.8.5.2. For et sæde bag et sæde og/eller et sæde, der vender ud mod gangen, skal der mindst være et frirum for fødderne (fodrum) med en dybde på 300 mm og en bredde i henhold til punkt 7.7.8.1.1 i dette bilag, som vist i bilag 4, figur 11b. Det kan tillades, at der i dette rum befinder sig sædeben, fodstøtter for passagerer og andre indragende dele i henhold til punkt 7.7.8.6 nedenfor, forudsat at der stadig er tilstrækkelig plads til passagerernes ben. Dette fodrum kan delvist befinde sig i og/eller over gangen, men må ikke skabe hindringer, når gangens mindstebredde måles i overensstemmelse med punkt 7.7.5. For sæder ved siden af førersædet i køretøjer i kategori A eller B kan det tillades, at sikkerhedsseler og sikkerhedsselers forankringer rager ind. 7.7.8.5.3. Der skal være mindst fire forbeholdte sæder, der opfylder kravene i bilag 8, punkt 3.2, i køretøjer af gruppe I, to i gruppe II og et i kategori A. For køretøjer i gruppe III og kategori B, der er omfattet af kravene i bilag 8, skal det mindste antal forbeholdte sæder være henholdsvis to og et. Et sæde, der kan slås op, når det ikke er i brug, kan ikke være en forbeholdt siddeplads. 7.7.8.6. Frihøjde over siddepladser 7.7.8.6.1. Hvis der er tale om enkeltdækkerbusser, skal der over hver siddeplads og, bortset fra sædet/sæderne ved siden af føreren i køretøjer i kategori A og B og fodrummet i forbindelse hermed, måles et frirum med en højde på mindst 900 mm målt fra det højeste punkt på den ikke sammenpressede sædehynde og mindst 1 350 mm målt fra gulvets gennemsnitsniveau i fodrummet. Hvis der er tale om køretøjer, som punkt 7.7.1.10 i dette bilag finder anvendelse på, og hvis der er tale om sæde(r) ved siden af føreren i køretøjer i kategori A eller B, kan disse mål reduceres til 1 200 mm målt fra gulvet og 800 mm målt fra den ikke sammenpressede sædehyndes højeste punkt. Hvis der er tale om dobbeltdækkerbusser, skal der over hver siddeplads være en frihøjde på mindst 900 mm, målt fra det højeste punkt af den ikke sammenpressede sædehynde. For det øverste dæk kan denne frihøjde nedsættes til 850 mm. 7.7.8.6.2. Dette frirum skal omfatte et område, der begrænses af: 7.7.8.6.2.1. lodrette planer 200 mm på hver side af siddepladsens lodrette midterplan, og 7.7.8.6.2.2. et lodret tværplan gennem ryglænets bageste, øverste punkt samt et lodret tværplan 280 mm foran det forreste punkt af den ikke sammenpressede sædehynde, idet der i hvert tilfælde måles ved siddepladsens lodrette midterplan. 7.7.8.6.3. Fra kanterne af frirummet fastlagt i punkt 7.7.8.6.1 og 7.7.8.6.2 ovenfor kan følgende områder undlades: 7.7.8.6.3.1. for den øverste del af ydersæder, som støder op til køretøjets sidevæg, et område i rummets øverste del med firkantet tværsnit, 150 mm højt og 100 mm bredt (se bilag 4, figur 14) 7.7.8.6.3.2. for den øverste del af ydersæder, et område i rummets øverste del med trekantet tværsnit, hvis toppunkt er beliggende 700 mm fra gulvet, og hvis grundlinje er 100 mm (se bilag 4, figur 15). Det rum, der optages af sikkerhedsseler og disses forankringer, ses der også bort fra 7.7.8.6.3.3. for ydersæders fodrum, et område med et tværsnitsareal på ikke over 0,02 m2 (0,03 m2 for lavgulvsbusser) og en største bredde på ikke over 100 mm (150 mm for lavgulvsbusser) (se bilag 4, figur 16). 7.7.8.6.3.4. for siddepladserne nærmest karosseriets bageste hjørner i køretøjer beregnet til højst 22 passagerer kan den yderste bageste kant af det frie rum, set i plan, afrundes med en radius på højst 150 mm (se bilag 4, figur 17). 7.7.8.6.4. I det frirum, der er fastlagt i punkt 7.7.8.6.1, 7.7.8.6.2 og 7.7.8.6.3 ovenfor, kan det yderligere tillades, at følgende dele rager ind: 7.7.8.6.4.1. Ryglænet af et andet sæde samt dettes bærende konstruktion og påsiddende dele (f.eks. et klapbord) 7.7.8.6.4.2. For køretøjer beregnet til højst 22 passagerer, en hjulkasse, forudsat at en af følgende to betingelser er opfyldt: 7.7.8.6.4.2.1. hjulkassen rager ikke længere ind end til siddepladsens lodrette midterplan (se bilag 4, figur 18), eller 7.7.8.6.4.2.2. den nærmeste kant af det 300 mm længdemål, der er til rådighed for den siddende passagers ben, befinder sig højst 200 mm foran kanten af den ikke sammenpressede sædehynde og højst 600 mm foran sædets ryghynde, idet disse målinger foretages i siddepladsens lodrette midterplan (se bilag 4, figur 19). For to sæder, som er vendt mod hinanden, finder denne bestemmelse kun anvendelse på et af sæderne, og det resterende rum for siddende passagerers fødder skal være på mindst 400 mm. 7.7.8.6.4.3. For sæder ved siden af førersædet i køretøjer med indtil 22 passagerer kan det tillades, at forbræt/instrumentpanel, vindspejl, solskærme, sikkerhedsseler, sikkerhedsselers forankringer og motorkasse rager ind. 7.7.8.6.4.4. Indragning af vippevinduer og deres beslag kan tillades, når de er åbne. 7.7.9. Kommunikation med føreren 7.7.9.1. På køretøjer i gruppe I og II samt kategori A skal forefindes en anordning, hvormed passagererne over for føreren kan tilkendegive, at han/hun ønsker, at køretøjet skal standse. Betjeningsanordningerne for sådanne kommunikationsanordninger skal kunne betjenes med håndfladen. Der skal være egnede kommunikationsanordninger fordelt med passende afstand igennem køretøjet og højst 1 500 mm fra gulvet; det udelukker ikke muligheden for at montere højeresiddende yderligere kommunikationsenheder. Betjeningsanordningerne skal visuelt stå i kontrast til deres umiddelbare omgivelser. Når betjeningsanordningen er aktiveret, skal dette angives over for passagererne ved et eller flere lysende skilte. Skiltet skal vise teksten »bussen stopper« eller tilsvarende og/eller et egnet piktogram og skal blive ved med at lyse, indtil udstigningsdøren(e) åbner. Sådanne skilte skal i ledbusser findes i hver af køretøjets stive sektioner. På dobbeltdækkerbusser skal de forefindes på hvert dæk. Bestemmelserne i punkt 7.6.11.8 i dette bilag finder anvendelse på alle anvendte tekstangivelser. 7.7.9.2. Kommunikation med personalerummet Såfremt der fra personalerum ikke er adgang til fører- eller passagerrum, skal der forefindes en anordning til kommunikation mellem føreren og det pågældende personalerum. 7.7.9.3. Kommunikation med toiletrummet Toiletter skal have udstyr til påkaldelse af hjælp i nødstilfælde. 7.7.10. Varmdrikautomater og køkkenudstyr 7.7.10.1. Varmdrikautomater og køkkenudstyr skal være monteret eller beskyttet således, at varm mad og drikke ikke kan spildes på nogen passager ved nødopbremsning eller svingning. 7.7.10.2. I køretøjer med varmdrikautomater og køkkenudstyr skal alle passagersæder være således indrettet, at passagererne kan sætte varm mad og drikke fra sig under kørslen. 7.7.11. Døre til indvendige rum Døre til toiletter og andre indvendige rum 7.7.11.1. skal være selvlukkende og må ikke være forsynet med anordning til at holde dem åbne, såfremt døren i åben tilstand kan spærre vejen for passagererne i nødsituationer 7.7.11.2. må i åben tilstand ikke kunne skjule håndtag, betjeningsanordning for oplukning eller påbudt mærkning hørende til udstigningsdøre, nødudgangsdøre, nødudgange, ildslukkere eller førstehjælpskasser 7.7.11.3. skal være forsynet med en anordning, som døren i nødsituationer kan åbnes med udefra 7.7.11.4. må ikke kunne låses udefra, medmindre døren altid kan åbnes indefra. 7.7.12. Forbindelsestrappe i en dobbeltdækkerbus (se bilag 4, figur 1). 7.7.12.1. Forbindelsestrappers mindste bredde skal give fri passage for kontrolmålet for enkeltdør som beskrevet i bilag 4, figur 1. Målepladen føres fra gangen på nederste dæk op til sidste trin i samme retning, som vil blive fulgt af en person, der benytter trappen. 7.7.12.2. Forbindelsestrapper skal være konstrueret således, at der ikke er fare for, at passagerer kan falde ned, når køretøjet bremser hårdt op under kørsel fremad. Dette krav anses for opfyldt, hvis mindst én af følgende betingelser er opfyldt: 7.7.12.2.1. ingen del af trappen skråner fremad 7.7.12.2.2. trappen er udstyret med rækværk eller tilsvarende 7.7.12.2.3. en automatisk anordning i øverste del af trappen forhindrer benyttelse af trappen, når køretøjet er i bevægelse; denne anordning skal være let at betjene i nødsituationer. 7.7.12.3. Det skal ved hjælp af den i punkt 7.7.5.1 i dette bilag omhandlede cylinder kontrolleres, at adgangsforholdene fra gangene (øverste og nederste) til trappen er tilfredsstillende. 7.7.13. Førerrummet 7.7.13.1. Føreren skal være beskyttet mod stående passagerer og passagerer siddende direkte bag førerrummet, som kan blive slynget ind i førerrummet ved bremsning eller svingning. Dette krav anses for opfyldt, såfremt: 7.7.13.1.1. førerrummets er afgrænset bagtil af en skillevæg, eller 7.7.13.1.2 der enten er monteret en afskærmning eller, for køretøjer i kategori A eller B, sikkerhedsseler, hvis der er placeret passagersæder direkte bag førerrummet. For køretøjer, der har et område for stående passagerer direkte bag førerrummet, finder muligheden med montering af sikkerhedsseler ikke anvendelse. Når der er monteret en afskærmning, skal denne være i overensstemmelse med kravene i punkt 7.7.13.1.2.1 til 7.7.13.1.2.3 nedenfor (se bilag 4, figur 30). 7.7.13.1.2.1. Mindstehøjden for afskærmningen målt fra gulvet, som passagerens fødder hviler på, skal være 800 mm. 7.7.13.1.2.2. Afskærmningens skal indad fra køretøjets væg mindst strække sig til 100 mm efter det pågældende inderste passagersædes midterlinje i længderetningen, men skal under alle omstændigheder strække sig til mindst førersædets inderste punkt. 7.7.13.1.2.3. Afstanden mellem den øverste kant i et område, der er bestemt til placering af en genstand (f.eks. et bord) og den øverste kant af en afskærmning skal være mindst 90 mm. 7.7.13.2. Førerrummet skal være beskyttet mod genstande, der kan rulle ind fra passagerområdet umiddelbart bag førerrummet ved kraftig opbremsning. Dette krav anses for at være opfyldt, når en kugle med en diameter på 50 mm ikke kan rulle ind i førerrummet fra passagerområdet umiddelbart bag førerrummet. 7.7.13.3. Føreren skal være beskyttet mod solen og mod blænding og reflekser forårsaget af den kunstige indvendige belysning. Belysning, der kan påvirke synsfeltet negativt og betydeligt, må kun kunne tændes, når køretøjet holder stille. 7.7.13.4. Køretøjet skal være udstyret med anordninger, der muliggør afrimning og afdugning af forruden. 7.7.14. Førersæde 7.7.14.1. Førersædet skal være uafhængigt af andre sæder. 7.7.14.2. Ryglænet skal enten være kurvet, eller førerpladsen skal have armlæn, der er placeret på en sådan måde, at føreren hverken hindres ved manøvrering med køretøjet eller kommer ud af balance som følge af tværgående accelerationer, som kan forekomme under driften. 7.7.14.3. Sædehyndens mindste bredde (dimension F, jf. bilag 4, figur 9), målt fra et lodret plan gennem sædets midtpunkt, skal være følgende: 7.7.14.3.1. 200 mm for kategori A eller B 7.7.14.3.2. 225 mm for køretøjer i gruppe I, II eller III. 7.7.14.4. Sædehyndens mindste dybde (dimension K, jf. bilag 4, figur 11a), målt fra et lodret plan gennem sædets midtpunkt, skal være følgende: 7.7.14.4.1. 350 mm for kategori A eller B 7.7.14.4.2. 400 mm for gruppe I, II eller III. 7.7.14.5. Ryglænets mindste samlede bredde målt op til en højde på 250 mm over det horisontale plan, der tangerer den øverste flade på den ikke sammenpressede sædehynde, skal være 450 mm. 7.7.14.6. Afstanden mellem armlænene skal sikre et frirum for føreren som defineret i punkt 7.7.14.2 ovenfor på ikke mindre end 450 mm. 7.7.14.7. Sædet skal kunne justeres i længderetningen og vertikalt, og ryglænets hældning skal kunne justeres. Det skal fastlåses automatisk i den valgte stilling, og hvis det har en drejemekanisme, skal denne fastlåse automatisk, når den befinder sig i kørestillingen. Sædet skal have et affjedringssystem. 7.7.14.7.1. Affjedringssystem og vertikal justering er ikke obligatorisk for køretøjer i kategori A eller B. 7.8. Kunstig indvendig belysning 7.8.1. Køretøjet skal være forsynet med indvendig elektrisk belysning til oplysning af: 7.8.1.1. alle passagerrum, personalerum, toiletrum og i ledbusser desuden ledsektionen 7.8.1.2. trin og trapper 7.8.1.3. adgangen til alle udgange og området i umiddelbar nærhed af udstigningsdøren(e) samt alle indstigningsanordninger, når de er i brug 7.8.1.4. den indvendige afmærkning af udgange og de indvendige betjeningsanordninger til dem 7.8.1.5. alle steder, hvor der findes hindringer. 7.8.1.6. Hvis der er tale om en dobbeltdækkerbus uden tag, skal der være mindst én belysningsanordning så tæt som praktisk muligt ved toppen af enhver trappe, som fører op til det øverste dæk. 7.8.2. Den indvendige belysning skal have mindst to strømkredse, således at svigt af den ene ikke medfører svigt af den anden. En strømkreds, der kun forsyner den permanente belysning ved ind- og udstigningssteder, kan regnes for den ene af sådanne to kredse. 7.8.3. Køretøjer i gruppe II og III og kategori B skal være udstyret med et nødbelysningssystem: 7.8.3.1. Føreren skal kunne aktivere nødbelysningssystemet fra førersædet. 7.8.3.2. Hvis en udstignings- eller en nødudgangsdør betjenes ved hjælp af nødbetjeningsanordningen, skal nødbelysningssystemet aktiveres. 7.8.3.3. Når nødbelysningssystemet først er aktiveret, skal det forblive aktiveret i mindst 30 minutter, medmindre det deaktiveres af føreren. 7.8.3.4. Strømforsyningen til nødbelysningen skal være således anbragt i køretøjet, at risikoen for, at dens fortsatte drift påvirkes i tilfælde af uheld, minimeres. 7.8.3.5. Alle enheder, der leverer nødbelysning, skal frembringe hvidt lys. 7.8.3.6. Ensartetheden i lysets lysstyrke vurderes i overensstemmelse med følgende forskrifter: 7.8.3.7. Nødbelysningssystemet skal afgive en minimumslysstyrke på 10 lux direkte under hver lysenhed i passagerrummet i en højde på 750 mm over midterlinjen for alle adgangspassager og -gange. 7.8.3.8. Lysstyrkens ensartethed skal i hele passagerrummets længde være mellem 0,15 og 2 i en højde på 750 mm over alle adgangspassager og -gange. 7.8.3.9. Nødbelysningssystemet skal afgive en mindste lysstyrke på 1 lux ved gulvniveau i midterlinjen for alle adgangspassager og -gange og ved hvert trins midte, målt på niveau med trinnet. 7.8.3.10. Overensstemmelse med kravene til ensartethed skal påvises i et tidsrum på mindst 30 minutter fra nødbelysningens påbegyndelse, idet der foretages målinger på en afstand af højst 2 meter. 7.8.4. Det er ikke påkrævet med individuelle lys for hver af de ting, der er omhandlet i punkt 7.8.1 ovenfor, forudsat at der kan opretholdes tilstrækkelig belysning under normal brug. 7.8.5. Den obligatoriske indvendige belysning skal styres ved hjælp af manuelle omskiftere, som betjenes af føreren, eller skal være automatisk styret. 7.9. Ledsektionen på ledbusser 7.9.1. Ledsektionen, der forbinder de stive sektioner af køretøjet, skal være således konstrueret og udført, at den kan dreje om mindst én vandret og mindst én lodret akse. 7.9.2. Når en ledbus med ulastet masse i køreklar stand holder stille på en plan vandret flade, må der ikke mellem de stive sektioners gulv og omdrejningsfladens eller det hertil svarende elements gulv findes nogen udækket åbning, hvis bredde overstiger: 7.9.2.1. 10 mm, når alle køretøjets hjul befinder sig på samme plan, eller 7.9.2.2. 20 mm, når hjulene på akslen nærmest ledsektionen befinder sig på en overflade, som er 150 mm højere end den, de øvrige akslers hjul hviler på. 7.9.3. Niveauforskellen mellem de stive sektioners gulv og omdrejningsfladens gulv, målt i sammenføjningspunktet, må ikke overstige: 7.9.3.1. 20 mm under de i punkt 7.9.2.1 ovenfor beskrevne forhold, eller 7.9.3.2. 30 mm under de i punkt 7.9.2.2 ovenfor beskrevne forhold. 7.9.4. På ledbusser skal der være fysisk spærring af passagerernes adgang til de dele af ledsektionen, hvor: 7.9.4.1. gulvet har en udækket åbning, der ikke opfylder kravene i punkt 7.9.2 7.9.4.2. gulvet ikke kan bære passagerernes vægt 7.9.4.3. væggenes bevægelser kan være til fare for passagererne. 7.10. Ledbussers retningsstabilitet Når en ledbus kører lige ud, skal de stive sektioners midterplaner i længderetningen være sammenfaldende og udgøre et sammenhængende plan uden afvigelser. 7.11. Gelændere og håndgreb 7.11.1. Generelle krav 7.11.1.1. Gelændere og håndgreb skal være tilstrækkeligt stærke. 7.11.1.2. De skal være konstrueret og monteret således, at de ikke frembyder nogen risiko for skade på passagerne. 7.11.1.3. Gelænderes og håndgrebs tværsnit skal være sådan, at passagererne let kan gribe sikkert fat om dem. Gelændere skal have en længde på mindst 100 mm, så der er plads til en hånd. Intet tværsnitsmål må være under 20 mm eller over 45 mm, bortset fra gelændere på døre og sæder samt, i køretøjer i gruppe II og III samt kategori B, i adgangspassager. I disse tilfælde tillades gelændere med mindstemål på 15 mm, forudsat et af de øvrige mål er mindst 25 mm. Gelændere må ikke have skarpe bøjninger. 7.11.1.4. Mellemrummet mellem et gelænder og et håndgreb i det meste af dets længde og den tilstødende del af karosseri eller vægge skal være mindst 40 mm. Dog tillades et mellemrum på 35 mm i forbindelse med gelændere ved døre og sæder, samt, på køretøjer i gruppe II og III samt kategori B, i adgangspassagen. 7.11.1.5. Gelændere, håndgreb og stolper skal visuelt stå i kontrast til deres umiddelbare omgivelser og have skridsikker overflade. 7.11.2. Supplerede krav til gelændere og håndgreb i køretøjer konstrueret til at befordre stående passagerer 7.11.2.1. Der skal forefindes et tilstrækkeligt antal gelændere og/eller håndgreb på de dele af gulvarealet, som i overensstemmelse med punkt 7.2.2 i dette bilag er beregnet til stående passagerer. Hængestropper kan i denne forbindelse tælle som håndgreb, forudsat at de på passende måde er fastholdt i stilling. Dette krav anses for opfyldt, hvis den i bilag 4, figur 20, viste prøveanordning i alle stillinger kan nå mindst to gelændere eller håndstøtter med den bevægelige arm. Prøveanordningen kan frit drejes om sin lodrette akse. 7.11.2.2. Under den i punkt 7.11.2.1 ovenfor beskrevne procedure tages kun hensyn til de gelændere og håndgreb, som er mindst 800 mm og højst 1 950 mm over gulvet. 7.11.2.3. På enhver plads, som kan indtages af en stående passager, skal mindst ét af de to påkrævede gelændere eller håndgreb befinde sig højst 1 500 mm over gulvet ved den pågældende plads. Dette gælder ikke for et område, der støder op til en dør, såfremt døren eller dens mekanisme i åben stilling ville forhindre brugen af dette håndgreb. Der kan også gives undtagelse for midten af store platforme, men disse undtagelser må tilsammen ikke overstige 20 % af det samlede areal med ståpladser. 7.11.2.4. Arealer, som kan benyttes af stående passagerer og ikke af sæderne er adskilt fra køretøjets sidevægge eller bagvæg, skal være forsynet med vandrette gelændere parallelt med væggene i en højde af mellem 800 mm og 1 500 mm over gulvet. 7.11.3. Gelændere og håndgreb til udstigningsdøre 7.11.3.1. Døråbninger skal være forsy